Kronologi Pembukaan Kota Konstantinopel

Pada tarikh ini, 29 Mac, 588 tahun yang lalu telah lahirnya seorang tokoh pejuang Islam yang bernama Sultan Muhammad II yang lebih dikenali sebagai Sultan Muhammad Al-Fateh. Beliau menerajui Empayar Uthmaniyah berpusat di Turki. Gelaran “Al-Fath” itu bersempena kejayaannya ‘membuka’ kota Konstantinopel.

Imam Ahmad meriwayatkan bahawa Nabi Muhammad saw pernah berkata: “Konstantinople akan ditakluki oleh t3ntera Islam. Rajanya adalah sebaik baik raja, dan t3nteranya adalah sebaik baik t3ntera.” Hadis ini telah membakar semangat sekian banyak tokoh dan t3ntera Islam untuk menakluki Konstantinople yang terkenal dengan keutuhan temboknya yang berlapis. Dari masa ke semasa ada saja perwira yang mahu memenuhi maksud hadis Nabi itu.

Sejak zaman para sahabat sehingga 800 tahun kemudiannya, pelbagai kempen ket3nteraan dilakukan namun kesemuanya gagal menembusi tembok Konstantinople. Konstantinople yang berada dalam Empayar Byzantine ini sangat penting kerana ia merupakan laluan utama untuk membuka Eropah keseluruhannya. Runtuh sahaja pintu Eropah, bermaksud mudahlah untuk sesiapa sahaja menerobos ke luar sana.

Kronologi Penawanan Kota Konstantinople oleh Sultan Muhammad Al-Fateh

Dengan diketuai al-Fateh, Janissari berjaya menembusi Belgradikapi manakala pertahanan Byzantine di Edirnekapi menyerah diri kepada t3ntera Uthmaniyah. Benteng Byzantine tumbang sepenuhnya dan Uthmaniyah memasuki Konstantinopel dari segenap sudut. Maharaja Konstantinopel XI terbvnuh dalam pergelutan sengit di tepi jalan Konstantinopel. Berjaya menawan Konstantinopel dan Sultan Muhammad al-Fateh mengisytiharkan Aya Sophia menjadi masjid dan pusat pentadbiran.

Tuhan telah menzahirkan kebenaran kata kata Nabi Muhammad saw itu melalui Sultan Muhammad al-Fateh. Seorang sahabat Nabi bernama Abu Ayyub al- Ansari menemui kesyahidan berhampiran tembok kota Konstatinopel pada zaman Kekhalifahan Bani Umayyah.

Dikatakan antara hujah Abu Ayyub ke sana ialah kerana beliau pernah mendengar Rasulullah saw memberitahu bahawa akan ada seorang lelaki yang akan dikuburkan di sana. Beliau berharap agar beliaulah orangnya. Selain itu, jika gagal membuka Kota Konstatinopel, beliau berharap dapat mendengar derap kuda “sebaik baik raja dan t3ntera” itu.

Wallahu a’alam.


Testis Lelaki Ada Deria Rasa Ke?

Baru-baru ini (sebelum kes Coronavirus mengambil tempat), tular isu yang para pengguna akaun Tik Tok lelaki menerima cabaran yang pelik: merasa kicap menggunakan testis.

Ya, saya sendiri pun pelik dengan cabaran ini. Sebenarnya asal-usul tularnya isu ini kerana status yang dikemaskini oleh wanita bernama Regan dalam Tik Tok.

Menurut Regan, dia menemui sebuah artikel ilmiah dari laman web akademik, PNAS (Proceedings of the National Academy of Science of USA).Artikel yang diterbit pada 2013 mengkaji tentang kesuburan tikus jantan yang melibatkan reseptor rasa dalam testis.

Dengan ‘penemuan’ ini, Regan mencabar mana-mana lelaki untuk menguji deria rasa dari testis. Dia sendiri pun tidak sabar nak tahu keputusan dari si pemberani luar sana. Maka, ramailah para pemilik akaun lelaki Tik Tok menerima cabaran ini hanya semata-mata ‘sains’ mereka.

Yang anehnya, para pemberani ini boleh merasa makanan seperti sos kicap setelah disisip dengan testis mereka! Waw, ajaib!

Tapi persoalan yang penting di sini, benarkah testis ada deria rasa?

Organ yang satu-satunya mempunyai deria rasa adalah lidah. Kita sendiri pun tahu fakta ini. Artikel 2013 yang diterbit oleh kumpulan penyelidikan yang diketuai oleh Bedrich Mosinger dari Monell Chemical Senses Center di Philadelphia telh terangkan bahawa reseptor rasa berkait dengan kesuburan tikus jantan. Mengapa wanita bernama Regan begitu jauh tafsirkan artikel ini?

Sebenarnya, Regan mengambil sumber dari laman web Daily Mail yng menyalahtafsir artikel Bedrich Mosinger dengan tajuk testis mempunyai deria rasa.

Inilah artikel asal mengenai kajian reseptor rasa dalam testis. https://www.pnas.org/content/110/30/12319

Lidah mempunyai tunas rasa atau dikenali sebagai taste bud, bintikan kecil yang hadir dalam lapisan permukaan lidah. Tunas rasa bertanggungjawab menerima sebarang molekul dari luar seperti cebisan makanan, kemudian molekul dihantar ke reseptor rasa, seterusnya mewujudkn isyarat kemudian hantar ke otak untuk mengenalpasti rasa yang wujud dari makanan tersebut: Manis, masam, pahit, masin, atau umami.

Pokoknya, jika ada tunas rasa dalam organ tertentu, deria rasa itu wujud. Malangnya, testis hanya mempunyai lapisan kulit, tidak ada tunas rasa yang diperlukan untuk merasa sos kicap. Walaupun reseptor rasa ada sekalipun, ia tidak dapat menerima molekul dar luar kerana ketiadaan tunas rasa ini. Maka, testis tidak mampu rasa makanan!

Jadi, bagaimana pengguna Tik Tok lelaki ini mampu merasa walaupun testis tiada deria rasa? Mereka tu saja berimaginasi rasa sos kicap tu. Kalau dia bayang masin, memang ‘rasa’ masin-lah!

Untuk pengetahuan, reseptor rasa tidak hanya bertanggungjawab untuk menghantar isyarat rasa. Ia mempunyai fungsi lain jika terletak di organ tertentu. Bukan sekadar lidah dan testis. Paru-paru, usus, dan puding kencing juga mempunyai reseptor rasa. Fungsi lain reseptor ini masih dalam kajian walaupun fungsi kedua telah ditemui, iaitu membantu kesuburan sistem pembiakan lelaki/jantan.

Jadi, kalau usus ada reseptor rasa, kau nak keluarkan usus dari badanmu, kemudian uji deria rasa dengan tuangkan sos kicap di permukaan usus? Begitu?

RUJUKAN:

Men Are Dipping Their Balls Into Soy Sauce After Learning Testicles Have Taste Receptors. 9gag. Retrieved from 26 January 2020. https://9gag.com/gag/awoYVwQ

Schelden P (17 January 2020). Do Testicles Have Taste Buds? The Internet Clamors to Know. MedicineNet. Retrieved from 26 January 2020. https://www.medicinenet.com/script/main/art.asp…

Dean S (22 January 2020). People Are Dipping Their Testicles in Soy Sauce, So Here’s Some Science. Science Alert. Retrieved from 26 January 2020. https://www.sciencealert.com/people-are-dipping-their-testi…

Chodosh S (21 January 2020). No, you can’t taste anything with your testicles. Popular Science. Retrieved from 26 January 2020. https://www.popsci.com/…/taste-buds-receptors-testicles-ti…/


Bang Muluk – Hero Yang Tidak Didendang

Sejak filem “Tenggelamnya Kapal Van Der Wijck” viral beberapa tahun lepas, ramai antara kita yang tidak henti-henti mengupas dan mengulas watak Zainuddin dan Hayati. Kedua-dua watak ini menjadi pemain utama dalam filem adaptasi daripada novel imaginasi Buya Hamka ini. Mungkin saya tidak keseorangan yang menonton filem ini berulang kali. Dek kerana pensyarah saya juga menayangkan filem ini di dalam kelas yang membuatkan saya terfikir pasti ada lagi hikmah dan ibrah yang boleh kita cedok daripada filem arahan Sunil Soraya ini.

Filem ini bukanlah bertujuan untuk kita bergaduh dan perli memerli antara lelaki dan perempuan tentang siapa yang selalu betul dan siapa yang selalu salah. Watak Hayati misalnya sering menjadi mangsa penghinaan kepada seorang wanita yang tidak setia pada janji. Sebenarnya, kita tidak boleh meletakkan kesalahan sepenuhnya kepada Hayati. Dia telah jadi mangsa kepada adat dan ketaksuban nasab. Jika kita berada di tempat Hayati, belum tentu kita dapat melawan arus yang sudah menjadi darah daging masyarakat hanya kerana menyerahkan cintanya kepada seorang lelaki.

Keberanian Hayati menabur sumpah dan menunjukkan inai kahwinnya adalah satu kesilapan yang tidak mungkin diterima oleh mana-mana lelaki seperti Zainudin. Sikap rasional lelaki seringkali gagal dalam memahami keputusan perempuan yang bersifat emosi. Namun, atas kecelaruan cinta Zainuddin walaupun pernah jatuh tetapi memilih untuk bangkit pada setiap kali jatuh. Sepertimana kata Zainuddin pada akhir filem, “banyak orang berkata bahawa kisah ini adalah hikayat cinta sejati antara Hayati dan Zainuddin, namun bagi diriku ini adalah hikayat kebangkitan sejati, tentang anak manusia yang jatuh tetapi memilih untuk bangkit kembali” .

Namun, sebagai manusia yang normal kebangkitan Zainuddin sudah tentu tidak berdiri dengan sendiri. Pasti ada manusia yang memainkan peranan dalam mengubah perjalanan hidup Zainuddin daripada terlentang di atas katil hingga bangkit kembali menjadi penulis yang berjaya. Siapakah di belakang Zainuddin? Sudah pastilah orang yang dipanggil Bang Muluk.

Bang Muluk adalah wira yang tak didendang. Dia bukan seorang yang berpendidikan apatah lagi penulis seperti Zainuddin. Dia asalnya seorang ‘parewa’ atau samseng di kampungnya. Pertemuan pertama Zainuddin dengan Bang Muluk adalah di Padang Panjang setelah Zainuddin dihalau oleh penghulu Minangkabau semata-mata kerana kantoi bercinta dengan Hayati. Zainuddin menumpang di rumah Bang Muluk untuk mengaji agama di situ. Sejak itu, Bang Muluk menjadi pendamping setia kepada Zainuddin yang sememangnya daripada kecil sering disisihkan kerana orang ramai curiga dengan jurai keturunannya.

Sebagai seorang manusia, Bang Muluk mempunyai sisi yang baik yang tidak ramai orang nampak, iaitulah menjadi sahabat yang setia. Ramai antara kita yang mampu untuk berkelakuan baik apabila tiba dalam ‘circle’ nya sahaja. Tetapi apabila berjumpa dengan orang yang tidak sefikrah dengannya, kita seringkali gagal menjadi sahabat yang baik. Bang Muluk berjaya mengajar kita menjadi sahabat yang baik kepada sesiapa sahaja yang datang kepadanya. Dia tidak memilih bulu dan mengajak sahabatnya untuk berkelakuan nakal sepertinya.

Disebalik kenakalan Bang Muluk, dia sendiri sedikit sebanyak terpengaruh dengan kesantunan dan kebaikan yang ada pada Zainuddin. Samseng jenis Zainuddin tidak menunjukkan kesamsengannya kepada sahabat baiknya, sebaliknya menjadi sahabat yang sentiasa memberi bantuan jika perlu, termasuklah memotong rambut Zainuddin ketika berita kedatangan Hayati melawat Zainuddin di Padang Panjang.  Benar kata pepatah, “jika kamu berkawan dengan penjual besi, kamu akan menerima bau busuknya, tapi jika kamu berkawan dengan penjual minyak wangi kamu akan menerima tempiasnya”. Bakat dan kecekalan yang ada pada Zainuddin membuat Bang Muluk setia menjadi pendampingnya.

Pasti kita semua teringat dialog antara Bang Muluk dengan Zainuddin. Di mana ketika itu Zainuddin seolah-olah tidak dapat meneruskan kehidupannya seperti biasa, kegiatan penulisannya turut terjejas. Pada waktu inilah, Bang Muluk bertindak sebagai ‘turning point’ kepada perjalanan hidup Zainuddin yang hampir-hampir mati. Bang Muluk memberikan motivasi kepada sahabatnya dengan kata-kata yang tidak mungkin terkeluar daripada mulut seorang samseng sepertinya.

“…cinta bukan melemahkan semangat tapi membangkitkan semangat, tunjukkan kepada perempuan itu yang engkau tidak mati dibunuhnya.”

Bang Muluk bukanlah seorang sahabat yang menjatuhkan. Dia bersedia berada disisi sahabatnya di masa jatuh bangunnya. Penghijrahan Zainuddin ke Betavia dengan didampingi Bang Muluk merupakan permulaan baru kepada perjuangan hidup seorang lelaki yang cintakan ilmu pengetahuan dan lapangan dunia penulisan. Mungkin jika tidak kerana motivasi yang diberikan oleh Bang Muluk, Zainuddin mungkin tidak berupaya bangkit kembali daripada era kejatuhannya.

Jika kita tidak mampu menjadi secekal Zainuddin atau setabah Hayati, jadilah sahabat setia seperti Bang Muluk. Yang sentiasa ada di setiap jatuh dan bangun, susah dan senang. Sahabat yang baik adalah sahabat yang menerima kekurangan dan perbezaan sikap. Tidak menghina dan mencemuh, bahkan sentiasa memberikan motivasi untuk terus berjuang.

Dalam hidup kita, kita sangat perlukan sahabat seperti Bang Muluk. Pada saat kita buntu dan tertekan, akan ada seorang sahabat yang datang membangkitkan semangat dan menyuntik motivasi.  Kadangkala kita tidak perlukan pertolongan daripada sesiapa, tetapi kita perlukan tempat untuk meluahkan dan berkongsi perasaan. Semoga wujud lagi sahabat sesetia dan sehebat Bang Muluk di atas dunia kita sekarang ini.


Kisah Islam Dan Syahidnya Anak Abu Jahal

Ikrimah bin Abu Jahal merupakan anak kepada Abu Jahal ‘Amr bin Hisyam yang dikenali sebagai Firaun di zaman tersebut. Namun ungkapan orang lama. “bapa borek, anak rintik” bukanlah suatu yang dijelmakan oleh Ikrimah.

Ikrimah terkenal di zaman mudanya sebagai pemuda Quraisy yang gagah berani serta penunggang kuda yang sangat mahir dalam pep3rangan bahkan juga merupakan sahabat yang rapat kepada Khalid b Walid. Pada usia awal dakwah baginda saw, beliau mengambil sikap yang sama dengan bapanya sehingga beberapa kali berusaha membvnuh Rasulullah saw.

Ini kerana beliau didorong oleh perasaan memberontak kerasulan baginda seperti bapanya meskipun menyaksikan beberapa mukjizat baginda saw. Mata hatinya buta ketika itu untuk menilai bahawa baginda diutuskan untuk membawa rahmah untuk seluruh alam.

Sejak kem4tian bapanya, Abu Jahal dalam p3rang Badar Kubra, sisi pandang Ikrimah bertambah serong terhadap baginda dan menguatkan perasaannya untuk membalas dendam atas kem4tian bapanya. Beliau terus memusuhi Islam sehinggalah tercetusnya Pembukaan Kota Mekah pada tahun ke 10 Hijrah yang membuka jalan kepadanya untuk kembali ke jalan yang benar.

Al-Maqdisi menukilkan bahawa ketika tentera Islam memasuki Mekah, Ikrimah berkata, “Aku tidak akan tinggal di tempat ini! Tidak sesekali aku akan menetap di negeri bersama orang yang membvnuh bapaku.”

Oleh kerana bimbang dibvnuh oleh umat Islam lantaran permusuhannya yang begitu Panjang dengan Islam, Ikrimah nekad untuk berpergian jauh daripada tanah kelahirannya walaupun cuba dicegah oleh isterinya yang berkata: “Hendak kemana kamu wahai pemimpin pemuda Quraisy?”

“Apakah kamu akan pergi kesuatu tempat yang tidak kamu kenali?”

Ikrimah melangkahkan kakinya maju untuk terus meninggalkan kota Mekah tanpa mengendahkan isterinya.

Ketika terjadinya pen4klukan Kota Mekah, maka berbondong-bondonglah orang Mekah memeluk Islam termasuklah Hindun bt Utbah bersama dengan isteri Ikrimah dan 10 wanita Quraisy. Tatkala itu juga Ummu Hukaim iaitu isteri Ikrimah berkata, “Wahai Rasulullah, Ikrimah telah melarikan diri menuju Yaman kerana bimbang dan takut engkau akan membunvhnya, maka aku memohon agar engkau berilah keamanan kepadanya”.

Maka baginda menjawab, “dia dalam jaminan lindungan keamananku”. Betapa gembiranya hati seorang isteri seraya lantas keluar dari Mekah bagi mencari suaminya yang tercinta sehinggalah ke Pantai Tihamah.

Tatkala sang isteri menjumpai suaminya, dia lantas berkata:

“Wahai Ikrimah, aku datang menemuimu untuk membawa pesan dari orang yang paling utama, dari manusia yang paling mulia dan manusia yang paling baik budi dan akhlaknya. Aku telah memohonkan jaminan keselamatan untukmu daripada Rasulullah SAW.”

Ikrimah lantas bertanya, “Benarkah engkau lakukan yang demikian?”

Isterinya menjawab: “Benar, aku telah memeluk Islam dan berbicara dengan baginda dan baginda memberikan jaminan keselamatan atas dirimu.”

Maka, Ikrimah pulang menuju Mekah dengan sebuah harapan dan sinar baru yang menerangi hatinya. Tatkala beberapa hari selepas kepulangannya ke Mekah, beliau mengambil keputusan untuk bertemu baginda dan mengucapkan syahadah sebagai tanda rasmi keislamannya.

Baginda berkata kepada Ikrimah,  “Hari ini sekiranya kamu meminta kepadaku sesuatu sebagaimana yang telah aku berikan kepada orang lain, nescaya aku akan mengabulkannya permintaanmu.”

Ikrimah menjawab dengan nada yang lemah, “Aku memohon agar engkau memohonkan ampunan bagi pihakku kepada Allah di atas setiap permusuhan yang pernah aku lakukan terhadap dirimu, setiap percubaan yang aku lakukan untuk menyerangmu dan membunvhmu, dan setiap perkataan kotor yang aku katakan di hadapan atau di belakangmu.”

Rasulullah Saw lantas berdoa: “Ya Allah, ampunilah dosanya atas setiap permusuhan yang pernah dilakukannya, setiap langkah perjalanan yang dilaluinya untuk meny3rangku dengan tujuannya untuk memadamkan cahaya-Mu dan ampunilah dosanya atas segala sesuatu yang pernah dilakukannya baik secara langsung berhadapan denganku mahupun tidak.”

Gembiralah hati Ikrimah tatkala mendengar doa baginda sehingga beliau ketika itu nekad dan berikrar:

“Ya Rasulullah! Demi Allah, aku berjanji tidak akan membiarkan walau satu dinar yang pernah aku gunakan untuk melawanmu dan agama Allah ini melainkan akan aku ganti berlipat ganda demi membelamu dan agama-Nya. Setiap perjuanganku yang dahulu menentangmu dan agama Allah, akan juga aku ganti dengan berlipat ganda demi membela agama-Nya, dan aku akan berjuang sampai ke titisan darah yang terakhir.”

Ketika berkecamuknya p3rang Yarmuk, Ikrimah dengan beraninya bersama puluhan tentera Muslimin yang nekad syahid tampil untuk menerobos benteng pertahanan tentera musuh. Ikrimah berkata kepada Khalid yang cuba menghalang niatnya, “Tinggalkan aku wahai Khalid, kerana engkau telah lama berjihad”.

Ikrimah memacu kudanya menerobos pertahanan musuh, melibas untuk membvnuh musuh Allah sehinggalah ke titisan darah yang terakhir. Ketika tentera Islam mendapatkannya di akhir episod pep3rangan, di dapati 73 luka tusvkan di tubuhnya serta pukulan dan anak panah yang singgah di tubuhnya.

Abdullah bin Mus’ab berkata, “Harith b Hisyam, Ikrimah b Abu Jahal dan Suhail m4ti syahid dalam peper4ngan Yarmuk. Mereka terluka parah lalu masing-masing meminta air namun saling menolak dengan berkata, “berikanlah kepadanya kerana dia lebih memerlukan”.

Akhirnya tidak ada seorang yang meminumnya kerana kesemuanya telah menemui syahid yang mulia disisi Allah. Begitulah Syahidnya anak Abu Jahal. Bapanya Abu Jahal umpama Firaun dan terbvnuh dengan hina namun dia syahid di jalan agama-Nya yang diredhai.

A,R. Kasa
Mahasiswa Jabatan Sejarah dan Tamadun Islam,
Universiti Malaya.

RUJUKAN:

Qudamah al-Maqdisi. At-Tawabbin.

Al-Mubarakfuri, Sirah Nabawiyyah: Rahiq Al-Makhtum. https://biografi-tokoh-ternama.blogspot.com/2014/07/kisah-ikrimah-bin-abu-jahal.html


Saintis Jumpa Cermin Sakti Yang Buktikan Kewujudan Himiko – Ratu Sihir Jepun

Sesiapa yang melayan filem Tomb Raider mesti kenal nama Himiko. Dalam filem tersebut, Himiko pada mulanya digambarkan sebagai seorang maharani yang ganas.

Jiwa Himiko tampak seperti pemimpin bersakti (magical leader) yang mendahagakan kuasa melalui darah. Jadi mereka menghalau Himiko jauh untuk dikebumikan hidup-hidup.

Walau bagaimanapun, filem tersebut membuat plot twist kemudian memaniskan imej Himiko bukan sebagai penguasa zalim. Sebaliknya baginda adalah seorang pembawa penyakit (disease carrier).

Jadi baginda sendiri rela meninggalkan Jepun untuk menyendiri di sebuah pulau terasing sampai mati di sana dan dikebumikan dalam makam rahsia.

Imej zalim itu adalah untuk memastikan tiada siapa cari makam baginda, untuk memelihara dunia ini daripada bencana penyakit yang menanti.

Himiko sebenarnya adalah seorang figura sejarah yang berlagenda. Baginda dipercayai hidup antara tahun 170 hingga 240 dengan gelaran Shingi Wao, iaitu “Pemimpin Wa atau Sahabat Wei”.

Dan baginda juga menguasai ilmu perbomohan sampai menjadi seorang pawang (shaman) yang menakutkan ramai.

Pengaruhnya sangat dahsyat sampai bangsa Yayoi pilih baginda sebagai pemimpin selepas berdekad dalam peperangan menentang raja-raja Jepun Awal. Jadi sumber Hollywood separa benar, kerana Himiko memang berkuasa secara sakti pun (Thompson, 2018).

Meluaskan Lagenda Himiko

Saintis menemui banyak cermin yang ditarikh secara radiokarbon daripada zaman Himiko. Salah satu cermin ini ditemui dalam Makam Higashinomiya.

Ada catatan menyatakan bahawa seorang maharaja China menyerahkan 100 buah cermin gangsa sebagai hadiah buat Himiko.

Ketika itu cermin adalah hadiah yang paling berharga sampai boleh menjalinkan hubungan diplomasi secara politik.

Catatan ini adalah The Records of the Three Kingdoms yang dianggap salah satu sumber sahih tentang dinasti China.

Akan tetapi, hanya dinasti China sahaja yang bercerita tentang Himiko… sumber Jepun tidak langsung (atau sangat kurang) bercakap seolah-olah Himiko adalah seorang figura tidak diingini bangsa.

Perkara ini menimbulkan persoalan tentang legitimasi Himiko sebagai penguasa Yamatai. Sampai hari ini sarjana sejarah tidak tahu lokasi sebenar Yamatai, yang katanya menguasai lebih daripada 30 negara dalam Kepulauan Jepun.

Kekurangan sumber menyebabkan sarjana sejarah berpaling ke arah budaya lain, seperti China (dan Korea).

Sumber Korea mengatakan Himiko hantar wakilnya untuk berbicara dengan Raja Adalla di Silla pada Mei 173.

Paling banyak kira sumber China, sampai pakar-pakar arkeologi China berebut untuk mengenali Himiko. Tanpa catatan tempatan, Himiko lebih mudah dirungkaikan melalui cermin-cermin Wei (Kidder, 2007).

Nama pembuat cermin ini terpahat pula pada bingkainya. Jadi semua orang tahu Himiko mendapat cermin buatan Chen, Zhang dan Wu… ketiga-tiganya adalah nama China.

Tetapi sejarawan bertanya pula, kenapa Himiko tidak terima cermin daripada Wong dan Wang – dua nama pembuat cermin paling popular zaman dulu.

Jadi persoalan demi persoalan timbul setiap kali mereka cuba menyelesaikan kemelut berkaitan Himiko.

Cuba bayangkan: agak pelik juga – Himiko dikhabarkan hebat sampai menguasai rantau.

Namun tiada gambar langsung pasal baginda. Ada satu teori menarik yang menjelaskan: musuh Himiko terkemudian mengambil alih tampuk kuasa, sekali gus melenyapkan wajah Himiko daripada ingatan zaman.

Dengan Jepun sekarang ini lebih terbuka tanpa perlu berselindung tentang lagenda, Himiko mendapat banyak perhatian daripada para sarjana. Mungkin satu hari nanti, akan ada jawapan lebih jelas… tentang lokasi sebenar kerajaan Yamatai yang dikhabarkan sangat agung dan gagah.

RUJUKAN:

Kidder, J.E. (2007). Himiko and Japan’s Elusive Chiefdom of Yamatai: Archaeology, History, and Mythology. University of Hawaii Press. Halaman 169-172.

Thompson, E. (2018, Mac 19). That Japanese Death Queen From Tomb Raider Was Real. Cosmopolitan.


Jejak Aceh: Hubungan Sang Peneroka Agung Makhdun Sati Dengan Cut Nyak Dhien

Siapa yang tidak kenal Cut Nyak Dhien! Beliau adalah antara nama tersohor di dalam sejarah keperwiraan Republik Indonesia menentang penjajahan Belanda. Artikel ini tidak secara langsung membicarakan tentang beliau, tetapi akan lebih membicarakan asal usul dan sumbangan leluhur beliau kepada Aceh dan kesultanannya.

Cut Nyak Dhien lahir dalam sebuah keluarga yang mempunyai kuasa dan pengaruh yang besar di wilayah VI Mukim, Aceh. Darah yang mengalir di dalam dirinya bukan sembarangan, Ulèëbalang Panglima Nanta atau nama lainnya Teuku Nanta Setia adalah bapanya. Manakala ibunya pula adalah anak kepada Ulèëbalang Lampagar. Ulèëbalang (hulubalang) merupakan gelar oleh raja kepada penguasa sagoë atau daerah di Aceh. Anak lelaki Ulèëbalang digelar Teuku manakala anak perempuan pula digelar pula Cut. Cut Nyak Dhien (sebutan deen) ternyata seorang bangsawan.

Lampadang, sebuah kawasan dalam VI Mukim merupakan tempat kelahiran pahlawan ini. Manakala Rumah Cut Nyak Dhien yang kini menjadi tumpuan pelancong, terletak di Lampisang, di sebelah Jalan Lintas Barat Sumatera adalah rumah beliau dan suaminya Teuku.

Wilayah VI Mukim ini amat subur dan Sultan Tajul Alam menganugerah dan memerintah ayah Cut Nyak Dhien, Teuku Nanta Setia untuk mengawasi kegiatan pertanian lada hitam dan memakmurkan daerah ini. Teuku Nanta Setia pula adalah anak kepada Makhdun Sati yang terkenal dalam sejarah Aceh.

Makhdun Sati bukanlah sosok yang biasa-biasa dalam sejarah Aceh. Ini adalah kisah beliau…

Makhdun Sati berdarah Minangkabau. Beliau berlayar ke utara Sumatera pada zaman pemerintahan Sultan Jamalul Alam (1703 – 1726). Rombongan beliau yang berjumlah 12 perahu ingin ke utara kerana terdengarnya berita yang mengatakan ada emas di wilayah ini. Ada juga pendapat yang menyatakan bahawa Makhdun Sati meninggalkan ranah Minang kerana tidak mahu terlibat dalam Perang Padri.

Makhdun Sati kemudiannya mendarat di Pasir Karam, Meulaboh, sebuah kawasan yang berjarak sekitar 230 kilometer dari Banda Aceh. Ketika beliau tiba di sini tentera Aceh sedang bertempur dengan puak Mantir yang tidak beragama Islam. Tentera Aceh agak tertekan dengan serangan daripada Mantir. Makhdun Sati kemudiannya mengambil keputusan untuk membantu tentera Aceh atas dasar seagama dan pemuafakatan ini berjaya mengalahkan puak Mantir.

Atas bantuan tersebut, daerah Pasir Karam telah dihadiahkan kepada Makhdun Sati dan beliau telah memajukan daerah ini dengan pertanian dan perladangan. Namun, Makhdun Sati masih tidak berpuas hati dengan pencapaiannya. Bagi beliau masih banyak lagi yang beliau boleh lakukan.

Oleh itu, Makhdun Sati kembali berpetualang lebih jauh ke utara Sumatera dan tiba di Sungai Wolya. Di sini beliau membuka penempatan baru dan juga membuka tanah pertanian. Nak dijadikan cerita, mereka menemui emas maka bermulalah episod menimba emas.

Sultan Aceh terdengar tentang hal ini dan menitah Makhdun Sati untuk membayar ufti kerana beliau berada di wilayah naungan Kesultanan Aceh. Makhdun Sati berkeras, namun membayar juga ufti dalam bentuk besi-besi buruk. Sultan Aceh merasakan dirinya dihina lalu mengarahkan Panglima Penghulu Penaru membawa sebilangan tentera dan menyerang Makhdun Sati.

Makhdun Sati tewas dan dibawa ke hadapan Sultan Aceh untuk diadili. Hukuman mati telah dijatuhkan, namum Sultan Aceh menjatuhkan hukuman yang lebih ringan setelah Makhdun Sati mengakui kesilapannya. Beliau dijadikan pengawal istana dan diberi wilayah VI Mukim untuk diduduki.

Pada zaman pemerintahan Sultan Alaiddin Muhammad Syah (1787-1795), telah berlaku pemberontakan yang ditunjangi oleh Panglima Sagi XXII Mukim yang mempunyai pertalian darah dengan Sultan Iskandar Muda. Istana Sultan Alaiddin hampir dikepung dan bekalan makanan diputuskan oleh Panglima Sagi, keadaan amat mendesak pada ketika itu.

Makhdun Sati berusaha untuk mendapatkan bantuan daripada kerabat beliau di VI Mukim. Pada suatu malam, segerombolan tentera VI Mukim, dengan menggunakan taktik gerila, menyerang hendap kedudukan Panglima Sagi XXII Mukim dan berjaya mengalahkan mereka. Tentera VI Mukim ini kemudiannya menghilangkan diri sebelum fajar menyingsing.

Sultan Alaiddin yang amat berterima kasih kepada Makhdun Sati telah menganugerahkan pangkat Panglima Sagi dengan gelar tambahan ‘Nanta’. Atas kesetiaannya mempertahankan raja, Makhdun Sati dianugerahkan pula nama kebesaran Ulèëbalang Poteo (bermakna, hulubalang yang bebas daripada Panglima Sagi) dan dikenali juga dengan nama Seutia Raja. Menurut Undang-Undang Mahkota Alam, nama gelar Makhdun Sati yang terlengkap ialah Panglima Nanta Cik Seutia Raja.

Gelar Panglima Nanta Cik Seutia Raja ini boleh diwariskan dan ia digunakan juga oleh bapa Cut Nyak Dhien. Begitulah sedikit sebanyak kisah Makhdun Sati, seorang pengembara/peneroka Minang yang berjasa kepada Kesultanan Aceh.

Kita boleh lihat akan pengaruh Minang di gugusan kepulauan Tanah Melayu pada era ini, seperti juga kisah Dato Jenaton Bin Raja Labu yang berhijrah dari Pagar Ruyung, Sumatera dan membuka Batu Uban, Pulau Pinang pada tahun 1749, lebih awal daripada Francis Light (1786).
Kisah Makhdun Sati bukan sahaja ada kena-mengena dengan Cut Nyak Dhien tetapi ia juga memperkuatkan lagi kisah jati diri orang Minang yang merantau dan membuka penempatan baru Melayu.

Rujukan dan bacaan lanjut;

1. Cut Nyak Din, Muchtaruddin Ibrahim, 1981

2. Cut Nyak Dien: Kisah Ratu Perang Aceh, Madelon H Székely-Lulofs, 2007


Wajah Paling Banyak Dicium Bibir Menyelamatkan Jutaan Nyawa

Tiada siapa tahu namanya. Tidak diketahui umurnya atau latar belakangnya. Tidak diketahui bagaimana kehidupannya membawa dirinya ke Paris dan akhirnya membuatkan di m4ti l3mas di Sungai Seine. Ketika tubuhnya ditarik dari sungai pada akhir kurun ke-19, wanita tersebut yang dikenali sebagai “L’Inconnue de la Seine” (wanita misteri Seine) telah menjadi sebuah kisah kem4tian yang menarik.

Sejarah apa yang berlaku kepada L’Inconnue sebelum dan selepas dia l3mas telah menjadi perdebatan. Kisah sebenarnya terlalu kabur sehingga menjadi legenda. Kemudiannya, kisah ini mempunyai versinya tersendiri yang sering diceritakan kepada ramai orang selepas apa yang berlaku pada 150 tahun kemudian.

L’Inconnue dianggarkan berumur 16 tahun ketika meninggal dunia. Mungkin dia membvnuh diri. Tiada siapa yang pasti. Disebabkan tiada tanda-tanda pada tubuhnya, ramai yang berkesimpulan bahawa dia telah membvnuh dirinya.

Setelah ditarik keluar dari Sungai Seine, tubuhnya dibawa ke bilik mayat di Paris dan kemudiannya dipaparkan kepada awam bersama dengan mayat yang tidak diketahui punca kem4tiannya bertujuan untuk mengenalpasti identiti mereka melalui orang ramai yang mungkin mengenali mayat-mayat tersebut. Pertunjukan mayat yang tidak bernama ini begitu popular pada ketika itu. Tiada tingkap di Paris yang paling menarik perhatian berbanding pertunjukan ini.

Walaupun ramai berkumpul melihat mayat-mayat tersebut, tiada seorang pun yang mengenali L’Inconnue. Walaupun tiada siapa yang dapat mengenalpasti identiti L’Inconnue, itu tidak bermakna mayatnya tidak mendapat perhatian. Terdapat pelawat yang hadir ke bilik mayat tersebut yang tertarik dengan wajah L’Inconnue, lalu wajahnya diukir dan menjadi topeng. Topeng L’Inconnue begitu popular dalam kalangan masyarakat sehingga dijual di seluruh Paris. Kemudian, masuk ke Jerman dan ke seluruh Eropah. Topeng L’Inconnue telah menjadi ikon budaya. Albert Camus menggambarkan L’Inconnue sebagai “drowned Mona Lisa”.

Wajah L’Inconnue yang separuh senyum itu digantung di galeri di seluruh benua. Ia diletakkan di bengkel-bengkel dan rumah sebagai model yang tidak bergerak. Pada awal abad ke-20, L’Inconnue telah bertukar menjadi watak dalam kalangan penulis pada waktu itu. 50 tahun selepas kemahsyuran wajahnya, L’Inconnue bertukar menjadi sesuatu yang lebih bermakna dengan bantuan seorang lelaki yang lahir 10 tahun selepas kem4tiannya.

Nama lelaki itu ialah Asmund Laerdal, seorang pembuat mainan dari Norway. Syarikatnya ditubuhkan pada awal tahun 1940. Pada awalnya, syarikat Laerdal mencetak buku kanak-kanak dan kalendar sebelum berpindah ke perniagaan mainan berasaskan kayu. Selepas P3rang Dunia, Laerdal menghasilkan permainan berasaskan plastik. Patung buatan Laerdal yang terkenal ialah patung Anne.

Pada
suatu hari, sekumpulan penyelidik mendatangi Laerdal dan memintanya membuat
patung yang sesuai untuk dijadikan sebagai alat demontrasi teknik terbaru untuk
menyelamatkan manusia iaitu CPR. Peter Safar merupakan salah seorang penyelidik
tersebut dan dikenali sebagai pelopor teknik CPR. Laerdal telah mencipta
sejarah apabila beliau dapat membuat patung yang dapat digunakan untuk latihan
teknik menyelamatkan manusia.

Sebagai
seorang pembuat mainan, membuat patung yang realisitik menghampiri wajah
manusia adalah kerja yang sulit. Selain daripada isu teknikal, wajah apakah
yang sesuai untuk patung ini? Pada waktu inilah Laerdal teringat wajah enigma
yang separuh senyum tergantung di dinding rumah mertuanya. Sudah tentulah wajah
itu ialah wajah L’Inconnue.

Laerdal
memberikan nama patung itu “Resusci Anne” tetapi wajahnya diubah mengikut wajah
L’Inconnue. Tubuhnya pula dibentuk berasaskan tubuh orang dewasa. Bagi
Laerdal, penting untuk patung itu dibentuk seperti wanita kerana Laerdal
mengesyaki lelaki pada tahun 1960-an tentu tidak sanggup menjalankan latihan
CPR ke atas bibir patung lelaki.

Ketika patung CPR L’Inconnue telah dijual di pasaran pada tahun 1960-an, patung tersebut merupakan patung pertama dan paling berjaya menjadi “pesakit simulator” untuk melatih CPR yang bertanggungjawab menyelamatkan ratusan juta nyawa. Lebih 60 tahun, patung L’Inconnue telah menjadi patung yang paling banyak dicium wajahnya sepanjang sejarah. Pada hari ini, syarikat Laerdal menganggarkan seramai dua juta nyawa yang telah diselamatkan oleh CPR.

Ironinya, kebanyakan kejadian penyelamatan ini adalah hasil daripada orang yang mencium sebuah replika berwajah gadis misteri yang m4ti lemas di Paris jauh sebelum teknik CPR dapat menyelamatkannya.

RUJUKAN:


Titan Colossal Besar? Malaikat Jibril Jauh Lebih Besar!

Shingeki no Kyoujin atau Attack on Titan mendapat sambutan hangat bbnu millenial, remaja gen-z dan orang tua gen-y. Apa saja di dunia ini, boleh kita ambil hikmah kebijaksanaan jika dilihat secara halus. Apa kata kita perkenalkan hebatnya Tuhan secara analogi fiksyen ini. Maha kuasa Allah. Dakwah menuntut kita pandai menarik minat orang muda.

Dalam anime ni, di antara Titan paling tinggi adalah Colossal Titan. Kalau dikira tingginya sekitar 60 meter. Tinggi tu. Kagum kan. Agak-agak kalau ada depan mata mesti pengsan.

Itu baru Colossal titan.

Malaikat Jibril lagi tinggi.

Dah tu Titan ni fiksyen, malaikat ni real. Nabi Muhammad saat pertama kali di Jabal Nur melihat Jibril dalam bentuk aslinya, baginda pitam.

Besarnya penghulu malaikat ni, sebelah sayapnya boleh menutup belahan timur, sebelah lagi menutup belahan barat bumi. Banyak sayapnya ada 600 buah. Satu belahan bumi ni kalau kita buat kiraan kasar mata kepala, macam dari atas tanah ke hujung langit, agak-agak besar mana? Ok kita try buat anggaran..

Kira-kira 14076 kilometer. Power tak sayap dia? Besar giler! Ni baru sayap. Kalau badan dia? Fuhhhh hebatnya ciptaan Allah.

Dah tu, bukan Jibril je malaikat paling besar. Ada lagi.

Rasulullah bertanya kepada Malaikat Jibril, “Ya Jibril, adakah masih ada Malaikat yang lebih hebat daripada kamu?” Malaikat Jibril menjawab, “Ya, ada.” Malaikat Israfil mempunyai 1,200 sayap, yang satu sayapnya menyamai 600 sayap Malaikat Jibril. Sesudah itu, Rasulullah bertanya lagi,” Adakah Malaikat Israfil paling hebat?” Jawab Malaikat Jibril, “Tidak, Malaikat yang memikul Arasy Allah. Malaikat ini mempunyai 2,400 sayap yang satu sayapnya menyamai 1,200 sayap Malaikat Israfil”.

Subhanallah.

Kisah Isra Mikraj lebih real dan mengagumkan.

Nak menambahkan takjub kita kepada-Nya, bacalah Surah al-Maarij ayat 4;

“Yang dilalui oleh malaikat-malaikat dan Jibril ke pusat pemerintahanNya (untuk menerima dan menyempurnakan tugas masing-masing, terutama) pada satu masa yang adalah tempohnya (dirasai oleh orang-orang yang bersalah) sungguh panjang, (kerana banyak hitungan hisab dan berat soal jawabnya).”

Masa itu tidak absolute. Tidak fixed.

Albert Einstein melalui Teori Relativiti menyatakan tempoh sesuatu masa yang dirasai seorang individu dengan individu yang lain boleh jadi berbeza. Begitulah di akhirat, setahun di mahsyar lamanya 1,000 tahun dunia.

Dengan menunggang Buraq, ramai ulama’ meyakini Isra Mikraj itu berlaku dalam tempoh satu malam sahaja. 11 destinasi Isra dan naik ke 7 petala langit semasa Mikraj semuanya dalam satu malam sahaja. Naik ke Sidratul Muntaha, Mustawa dan Arasy tanpa terlambat. Unbelievable! Hebat!

Buraq, makhluk berkaki empat yang bersayap itu bergerak sepantas kilat. Bahkan, namanya Buraq (البراق) jua berkait dengan perkataan برق yakni kilat.

Seberapa lajukah pula malaikat?

Malaikat ialah makhluk yang Allah ciptakan daripada cahaya. Dengan mengira kelajuan cahaya, mungkin kita dapat mengetahui lajunya malaikat. Malah mungkin lebih laju lagi. Tidak hairanlah masa menjadi lambat di sisi malaikat, hasil kepantasan sepantas cahaya mereka yang menakjubkan. Cahaya bergerak sepantas 299792458 meter per saat. Senang kata tak mustahil sekelip mata Nabi naik ke langit jika yang membawanya adalah makhluk daripada cahaya.

Andai dibandingkan kelajuan malaikat berdasarkan persamaan dilation masa, dengan 1 hari Malaikat bersamaan 50 ribu tahun, kita akan dapati yang kelajuan malaikat benar-benar menghampiri kelajuan cahaya. Logik, sebab Malaikat diciptakan daripada cahaya

Nabi Muhammad turun dari Hadrat Quds seusai bertemu Allah, baginda singgah ke Masjidil Aqsa di waktu fajar kazib. Kemudiannya Rasulullah pulang ke Mekah di saat fajar sadiq. Tahukah anda tempoh masa daripada Masjidil Aqsa ke Masjidil Haram hanyalah kira-kira 30 minit sahaja!

Di sini kita saksikan keagungan Allah, tuhan semesta alam. Jika tuhan berkehendak, tiada apa yang mustahil. Masa adalah makhluk dan Dia yang menciptakannya. Maha suci Allah yang tidak tertakluk kepada masa. Malah tidak duduk di dalam tempat atau di luar tempat. Maha suci Allah yang tidak menyerupai apa pun khayalan kita.

Ashabul Kahfi tidur di gua selama 300 (syamsiah) atau 309 (qamariah) tahun. Tetapi mereka merasakan ia sebentar cuma. Bila ditanya, mereka rasa seperti tidur hanya sehari atau separuh hari. Masa yang panjang terasa pendek.

Sebagai hamba Allah, yakni semulia-mulia title yang diiktiraf al-Quran dalam Surah al-Isra’, kita beriman dengan semua yang disabdakan Nabi. Teori fizik ataupun penemuan saintifik bukanlah dalil utama bagi mempercayai peristiwa Isra Mikraj.  Bukannya di sini nak kata Jibril tu sama laju dengan cahaya. Tidak. Artikel ini sekadar suatu analogi bagi kita merenung kebesaran Allah.

Sebagaimana Abu Bakar al-Siddiq, jika yang berkata ialah Nabi, kita segera percaya tanpa perlu bertanya.

سُبۡحَـٰنَ ٱلَّذِیۤ أَسۡرَىٰ بِعَبۡدِهِۦ لَیۡلࣰا مِّنَ ٱلۡمَسۡجِدِ ٱلۡحَرَامِ إِلَى ٱلۡمَسۡجِدِ ٱلۡأَقۡصَا ٱلَّذِی بَـٰرَكۡنَا حَوۡلَهُۥ لِنُرِیَهُۥ مِنۡ ءَایَـٰتِنَاۤۚ إِنَّهُۥ هُوَ ٱلسَّمِیعُ ٱلۡبَصِیرُ ﴿ ١ ﴾

“Maha Suci Allah yang telah menjalankan hambaNya (Muhammad) pada malam hari dari Masjid Al-Haraam (di Makkah) ke Masjid Al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui.”

(QS Al-Isra: 1)

RUJUKAN:

Syeikh Daud Abdullah al-Fathani. Kifayatul Muhtaj.

Study of Relativity Theory of Einstein: The Story of Ashabul Kahf and Isra’ Mi’raj. https://scie-journal.com/index.php/SiPoSE/article/view/48/28

Attack on Titan: Titan Size Comparison. https://www.youtube.com/watch?v=ZUtL68mvE_A&ab_channel=ShinigamiTales


Al Ghaasyiyah (Peristiwa Yang Dahsyat) Surat Ke 88 : 26 Ayat

Surat ini terdiri atas 26 ayat, termasuk surat-surat Makkiyah, diturunkan sesudah surat Adz Dzaariat. Nama Ghaasyiyah diambil dari kata Al Ghaasyiyah yang terdapat pada ayat pertama surat ini yang artinya peristiwa yang dahsyat, tapi yang dimaksud adalah hari kiamat. Surat ini adalah surat yang kerap kali dibaca Nabi pada rakaat kedua pada shalat hari-hari Raya dan shalat Jum’at.

Pokok-pokok isinya:
Keterangan tentang orang-orang kafir pada hari kiamat dan azab yang dijatuhkan atas mereka; keterangan tentang orang-orang yang beriman serta keadaan syurga yang diberikan kepada mereka sebagai balasan; perintah untuk memperhatikan keajaiban ciptaan-ciptaan Allah; perintah kepada Rasulullah s.a.w. untuk memperingatkan kaumnya kepada ayat-ayat Allah karena beliau adalah seorang pemberi peringatan, dan bukanlah seorang yang berkuasa atas keimanan mereka.
………………..

Dengan menyebut nama Allah Yang Maha Pemurah lagi Maha Penyayang

KEADAAN PENGHUNI-PENGHUNI NERAKA DAN PENGHUNI-PENGHUNI SYURGA

1. Sudah datangkah kepadamu berita (tentang) hari pembalasan?
2. Banyak muka pada hari itu tunduk terhina,
3. bekerja keras lagi kepayahan,
4. memasuki api yang sangat panas (neraka),
5. diberi minum (dengan air) dari sumber yang sangat panas.
6. Mereka tiada memperoleh makanan selain dari pohon yang berduri,
7. yang tidak menggemukkan dan tidak pula menghilangkan lapar.

8. Banyak muka pada hari itu berseri-seri,
9. merasa senang karena usahanya,
10. dalam syurga yang tinggi,
11. tidak kamu dengar di dalamnya perkataan yang tidak berguna.
12. Di dalamnya ada mata air yang mengalir.
13. Di dalamnya ada takhta-takhta yang ditinggikan,
14. dan gelas-gelas yang terletak (di dekatnya),
15. dan bantal-bantal sandaran yang tersusun,
16. dan permadani-permadani yang terhampar.

ANJURAN MEMPERHATIKAN ALAM SEMESTA

17. Maka apakah mereka tidak memperhatikan unta bagaimana dia diciptakan,
18. Dan langit, bagaimana ia ditinggikan?
19. Dan gunung-gunung bagaimana ia ditegakkan?
20. Dan bumi bagaimana ia dihamparkan?
21. Maka berilah peringatan, karena sesungguhnya kamu hanyalah orang yang memberi peringatan.
22. Kamu bukanlah orang yang berkuasa atas mereka,
23. tetapi orang yang berpaling dan kafir,
24. maka Allah akan mengazabnya dengan azab yang besar.

25. Sesungguhnya kepada Kami-lah kembali mereka,
26. kemudian sesungguhnya kewajiban Kami-lah menghisab mereka.
……………….

Surat Al Ghaasyiyah menerangkan penderitaan orang-orang yang kafir dan kenikmatan orang-orang yang beriman pada hari kiamat.

HUBUNGAN SURAT AL GHAASYIYAH DENGAN SURAT AL FAJR

1. Pada surat Al Ghaasyiyah, Allah menerangkan tentang orang-orang yang pada hari kiamat tergambar di muka mereka kehinaan dan tentang orang- orang yang bercahaya wajah mereka. Sedang pada surat Al Fajr disebutkan beberapa kaum yang mendustakan lagi berbuat durhaka sebagai contoh dari orang-orang yang tergambar di muka mereka kehinaan dan azab yang ditimpa kan kepada mereka di dunia dan disebutkan pula orang yang berjiwa muthmainnah, mereka itulah orang-orang yang wajahnya bercahaya.
2. Dalam surat Al Ghaasyiyah Allah mengemukakan orang-orang yang bercahaya wajah mereka, sedang pada surat Al Fajr, disebutkan orang yang berjiwa tenang di dunia karena iman dan takwanya yang nantinya di akhirat berseri-seri wajah mereka.


Penipuan Golongan Anti-vaksin Bahawa Vaksinasi Bantu Kroni Kapitalisme

Kegilaan anti-vaksinasi yang berkeliaran dalam kalangan rakyat tidak sama sekali boleh dinafikan sebagai antara kekangan-kekangan besar Malaysia perlu tempuhi. Apabila isu berbangkit berkait dengan pengurusan kesihatan dan pertahanan negara, semuanya adalah serius. Ini termasuk anutan golongan anti-vaksin yang mengatakan bahawa vaksinasi adalah usaha tersembunyi untuk menguntungkan perniagaan.

Pendustaan ini merupakan salah satu daripada banyak lagi hujah mereka, contohnya bahan-bahan haram. Konspirasi Yahudi juga memainkan peranan dalam pemikiran mereka, salah satu komponen kepada pegangan “menguntungkan perniagaan”.

Malaysia memang rata-ratanya negara yang tiada kemampuan untuk melihat. Ini bukannya satu kenyataan pukul rata. Tetapi ini adalah kiasan yang merujuk kepada pemikiran rakyat Malaysia yang bersifat “responsive” kepada isu. Bermakna, setiap masalah yang sedang memamah negara akan difokuskan hanya jika ada isu besar. Contoh yang paling mudah, isu pedofilia panas apabila Richard Huckle diberkas, padahal pedofilia telah lama menjadi bala kepada negara. Sekarang, isu ini telah diam, menanti giliran yang mungkin akan tiba jika ada Richard Huckle kedua.

Paparan terkini di dada akhbar adalah anti-vaksinasi. Bila menyebut tentang penafi-penafi vaksinasi, perlu juga dikaji kembali peristiwa gelap yang berlaku di San Diego pada Januari 2008. San Diego adalah pusat bandar megah di California yang usaha vaksinasi cukup tinggi. Kos setiap imunisasi adalah AS$10, tidak kisah berapa suntikan yang diberi. Malah, jika calon penerima tidak mampu membayar, mereka boleh menandatangani pelepasan yang akan memberikan mereka suntikan secara percuma.

Kelayakan diberi kepada:
• Kanak-kanak atau dewasa yang tidak ada insuran kesihatan
• Kanak-kanak atau dewasa yang insuran kesihatan mereka tidak membabitkan vaksinasi
• Individu berusia 0-18 tahun yang berasal daripada orang-orang Asli Alaska atau Amerika.
• Individu berusia 0-18 tahun yang mempunyai Medi-Cal atau layak mendapat Medi-Cal
• Kanak-kanak berusia 6 bulan atau lebih yang memerlukan vaksin influenza tidak kisah situasi kesihatan

Dari sini, boleh difahamkan bahawa kos yang rakyat perlu keluarkan agar negara maju Amerika Syarikat dapat memerangi penyakit-penyakit berbahaya sememangnya sangat murah. Walau bagaimanapun, San Diego turut ada masalah mentaliti seperti Malaysia. Rakyat mereka tidak mahu anak-anak divaksinkan.

Dan salah satu mangsa adalah seorang kanak-kanak tujuh tahun yang baru sahaja pulang dari Switzerland – juga baru sahaja menjangkitkan penyakit kepada kakak serta adiknya yang kedua-dua mereka juga tidak divaksinkan. Bala yang menimpa seluruh San Diego atas kejahilan pemikiran anti-vaksin adalah demam campak.

Dan kos untuk menamatkan taufan kesihatan ini mencecah AS$10,000, termasuk dengan 1,745 jam yang diluangkan agar usaha-usaha kecemasan dapat disempurnakan. Kos-kos perubatan pula melebihi AS$1,347 setiap kes.

Disini harus juga wujud suatu perbandingan:
• Vaksinasi: AS$10 (ada pelepasan)
• Rawatan campak: AS$1,347

Memang vaksinasilah yang paling murah, sekaligus menempelakkan hujah bahawa vaksinasi membantu kroni kapitalisme perubatan. Jika benar kerajaan ingin membantu kroni, langkah yang paling relevan adalah untuk lenyapkan saja vaksin-vaksin di Bumi ini.

Dengan adanya penyakit, kos rawatan akan menghasilkan keuntungan berlipat ganda bagi syarikat-syarikat penghasil ubat-ubatan.

[1] https://ergodicity.net/2010/03/23/the-2008-measles-outbreak-in-san-diego/

[2] https://www.ncbi.nlm.nih.gov/pubmed/20308208

[3] http://www.thefiscaltimes.com/2015/02/08/Just-One-Case-Measles-Cost-More-10000


4 Aset Paling Angker Bangsa Melayu

Terdapat 4 aset yang sangat berharga kepada bangsa Melayu dan menjadi ‘angker’ kepada musuh-musuh sejarah Melayu. 4 aset ini jarang disedari oleh manusia hatta orang Melayu sendiri. So, educate yourselves.

1-Agama Islam

Ini aset paling terbesar dan terpenting seluruh kehidupan bangsa Melayu. Sebelum kelahiran Nabi Muhammad s. a. w, orang-orang Melayu telah menganut agama-agama seperti Hindu dan Buddha dalam pengembaraan mereka mencari kebenaran. Selepas mendengar tentang agama Islam, emperor Srivijaya (Indravarman) terus menghantar surat kepada khalifah paling legenda Dinasti Umayyah, Umar Abdul Aziz untuk mengajarkan tentang hukum-hakam Islam. Selepas itu adalah sejarah. Raja-raja Melayu dan rakyat mereka beramai-ramai memeluk Islam. Agama Hindu-Buddha ditinggalkan tanpa sebarang paksaan atau peperangan kepada menyembah Tuhan Yang Esa dengan jalan damai dan harmoni.

2-Institusi Raja-raja Melayu

Institusi raja-raja Melayu adalah paling kebal dari semua institusi beraja di dunia. Walaupun peperangan bersilih ganti dan pernah melalui era imperialisme Barat, institusi beraja Melayu tetap wujud sehingga ke hari ini dan disegani kawan dan lawan. Dalam sejarah Asia Tenggara sendiri, institusi raja-raja Melayu adalah paling tua berbanding institusi beraja Thai dan Khmer sementelah institusi beraja Burma, Jawa, Lao dan Vietnam telah pupus atau tidak lagi mempunyai kedaulatan. Kesultanan Melayu adalah antara paling tertua di dunia.

Raja-raja Melayu pada hari ini memiliki negara sendiri bersifat monarki (Brunei) atau negeri-negeri yang bergabung dalam konsep Raja Berperlembagaan (Constitutional monarchy) dengan konsep memilih emperor/maharaja seperti tradisi Srivijaya pada masa lalu diteruskan dalam sistem raja-raja Melayu memilih Yang Di-Pertuan Agong di Malaysia.

3- Selat Melaka

Dari dahulu sampai sekarang, Selat Melaka yang merupakan selat paling sibuk di dunia dengan transaksi perkapalan yang tertinggi adalah aset yang amat berharga kepada bangsa Melayu. Sehingga ke hari ini, orang-orang Melayu tidak perlu beramai-ramai terhegeh-hegeh mencari sesuap nasi di negara lain sementelah sumber pendapatan dari Selat Melaka ini cukup menampung kehidupan penduduk-penduduk di sekitarnya. Sebab itu tiada istilah diaspora kepada bangsa Melayu. Bangsa-bangsa lain di dunia sanggup meredah ombak ganas dan mati berperang untuk mendapatkan Selat Melaka namun dengan izin Allah swt, sehingga ke hari ini orang Melayu tetap menikmati kekayaan dari selat yang bertuah ini hatta namanya pun diambil dari nama Kesultanan Melaka yang mendominasi perdagangan di selat ini pada kurun ke-15.

4- Aborigine Malay

Orang Melayu adalah berasal dari induknya iaitu Austronesia/Nusantara. Orang Melayu sehingga ke hari ini tetap mengekalkan bentuk protonya iaitu Orang Asli yang terkelompok dalam Aborigine Malay.

Buat pengetahuan anda, Orang Asli di Malaysia terbahagi kepada dua iaitu Aslian (terbahagi pula kepada dua iaitu Semang/Negrito dan Senoi) dan Aborigine Malay/Proto-Malay.

Aborigine Malay sebagai contoh ialah Orang Laut, Jakun, Seletar, Orang Kuala dan Temuan.

Aborigine Malay berbahasa mirip bahasa Melayu dan terkelompok dalam kelompok Austronesia dan rapat dengan kehidupan orang-orang Melayu (Deutro-Malay) sejak zaman-berzaman.

Dalam sejarah, Aborigine Malay selalu mengumpulkan hasil hutan di pedalaman dan diserahkan kepada orang Melayu yang kerap berdagang dan berlayar ke luar negeri.

Kewujudan Aborigine Malay adalah bukti paling ‘angker’ untuk mengukuhkan orang Melayu sebagai The Undisputed Indigenous yang memusnahkan semua khayalan orang asing yang dengki tidak berkesudahan dengan nikmat yang Allah swt kurniakan kepada hamba-hamba-Nya dari kalangan orang Melayu,

Dengan kata lain, Proto Melayu atau Aborigine Malay ini adalah ‘bukti hidup’ kepada premis orang-orang Melayu sebagai penduduk asal dalam konteks di Malaysia.


Wabak Black Death: 200 Juta Nyawa Yang Melayang

Wabak yang disebabkan oleh bakteria Yersinia pestis, dianggarkan telah meragut kira-kira 75 juta, sehingga 200 juta nyawa manusia ketika berada di ‘zaman kegemilangannya’ iaitu semasa zaman pertengahan dahulu.

Terdapat 3 Manifestasi Wabak.

– Bubonic– Pneumonic– Septicemic

Kehilangan nyawa yang sangat besar ini, telah menyebabkan tamadun manusia itu mengambil masa kira-kira 200 tahun, untuk populasi manusia kembali ke jumlah sebelum wabak tersebut melanda.

Sehingga kini, masih terdapat banyak lagi kes-kes wabak dilaporkan saban tahun. Antara “outbreak” terbesar terjadi di zaman moden ini, adalah pada tahun 2014 & 2017 di Madagascar.

Tidak seperti perubatan zaman pertengahan dahulu, kemajuan perubatan moden masa kini, serta penemuan antibiotik dengan mudah merawat jangkitan Yersinia pestis.

Walau bagaimanapun, disebabkan rakyat Madagascar ini kebanyakannya tinggal di kawasan pedalaman, menyebabkan pesakit lewat dalam mendapatkan rawatan. Ratusan kes kematian telah direkodkan.

Tidak seperti virus smallpox, wabak ini sukar untuk dibasmi sepenuhnya. Oleh kerana bakteria Yersinia pestis, menjadikan tikus sebagai “reservoir host”. Tikus-tikus ini seolah-olah berfungsi sebagai tempat penyimpanan bakteria Yersinia pestis.

Anda perlu tahu bahawa, untuk dijangkiti wabak, anda sama ada perlu digigit atau terkena najis vektor (agen penyebaran) yakni kutu, “oriental rat flea” spesies Xenopsylla cheopis, selepas menghisap darah tikus yang mempunyai bakteria di dalam badannya.

Selain itu, water droplets dari batuk pesakit wabak pneumonik serta bodily fluids juga boleh menjangkiti anda.

Tahukah anda, warga yahudi di Eropah dahulu telah dituduh meracun telaga serta kononnya telah menjadi penyebab kepada wabak “Black Death” ini.

Perkara ini seolah-olah menjadi logik masyarakat pada ketika itu. Oleh kerana tidak terlalu ramai orang yahudi yang mati.

Sebaliknya, penjelasan mudah adalah kerana orang yahudi ini sering menjaga kebersihan tempat tinggal dan diri mereka berbanding warga lain.

Berikutan tuduhan itu, ramai juga warga yahudi telah mati dibunuh.


Shivaji Bhonsale – The Real Shivaji The Boss

Bila sebut nama Shivaji, pasti frasa pertama yang diungkapkan ialah Shivaji the Boss, sebuah filem Tamil tahun 2007 yang menampilkan Rajinikanth sebagai watak utama. Tetapi bagi warga India, mereka lebih mengenali seorang lagi Shivaji iaitu Shivaji Bhonsale. Baginda bukan saja bertanggungjawab membentuk Empayar Maratha tetapi juga dianggap seorang yang bijak tatkala berhadapan dengan pelbagai kuasa pada eranya dari Empayar Mogul hinggalah kuasa kolonial Eropah.

Shivaji dilahirkan di Kota Shivneri berhampiran bandar Junnar dalam daerah Pune. Bagaimanapun, sejarawan berselisih pendapat tentang tarikh kelahiran baginda sama ada April 1627 atau 19 Februari 1630. Ini mendorong kerajaan negeri Maharashtra menjadikan 19 Februari setiap tahun sebagai cuti umum bagi meraikan kelahiran baginda. Ada menganggap nama Shivaji ini diambil dari nama Dewa Shiva tetapi sebenarnya ia diambil dari Dewi Shivai. Ini berdasarkan kisah sebelum kelahiran baginda, bondanya Jijabai berdoa agar dikurniakan seorang anak lelaki.

Ayahandanya Shahaji Bhonsale merupakan seorang jeneral Maratha yang berkhidmat dengan Kesultanan Deccan. Pada ketika itu, kekuasaan kesultanan berkenaan dikongsi tiga kesultanan: Bijapur, Ahmednagar dan Golkonda. Dan kesetiaan boleh saja bertukar seperti menyalin baju ketika itu dan ia dilakukan ramai orang termasuk Shahaji. Kesetiaan ini boleh saja pada Nizamshahi dari Ahmednagar, Adilshah dari Bijapur atau Empayar Mogul. Tetapi di sebalik kesetiaan sebegini, beliau masih mengekalkan kekuasaannya di Pune dan kekuatan askar yang kecil.

Sejak kecil, Shivaji sudah didedahkan dengan ajaran agama Hindu oleh bondanya Jijabai termasuk pembelajaran epik-epik Hindu seperti Ramayana dan Mahabharata. Selain itu, baginda juga suka berdamping dengan pendeta-pendeta Hindu dan wali-wali Sufi. Selepas ayahandanya berdamai dengan Empayar Mogul, baginda dan bondanya diletakkan di Pune di mana latihan dan pendidikannya diuruskan oleh wakil Shahaji di Pune, Dadoji Konddeo. Semasa kecil, Shivaji banyak bergaul dengan orang-orang dari wilayah Maval dan mengembara ke kawasan hutan dan bukit di kawasan Pergunungan Sahyadari, satu perkara yang akan membantunya di kemudian hari. Namun, ragam sebegini tidak disenangi oleh Dadoji dan pernah diadukan kepada Shahaji tetapi tidak dilayan.

Pada tahun 1639, Shivaji dipindahkan ke Bangalore selepas Shahaji diarah oleh bangsawan-bangsawan Vijayanagara yang merebut kawasan itu mahukannya mengawal dan membentuk petempatan di situ. Di sinilah, Shivaji bersama abang sulungnya Sambhaji dan saudara tirinya, Ekoji I (pengasas kerajaan Maratha di Thanjavur) mendapat latihan formal dalam pelbagai aspek termasuk ketenteraan. Setahun selepas itu, baginda berkahwin dengan seorang wanita bangsawan bernama Saibai dari keluarga bangsawan Nimbalkar.

Kelicikannya sebagai jeneral tentera mula terserlah apabila baginda berjaya merasuah atau memujuk komander Bijapur yang mengawal Kubu Toma, Inayat Khan untuk menyerahkan penguasaan kubu kepadanya. Tindakan tersebut menyebabkan ramai mengisytiharkan taat setia kepada baginda dan ini disusuli pula dengan penguasaan Kubu Kondana selepas Gabenor Bijapur yang dilantik dirasuah. Bagaimanapun, ini menimbulkan kemurkaan kerajaan Adilshah di Bijapur dan akibatnya, Shahaji dipenjarakan pada tahun 1648 untuk mengekang kemaraan Shivaji. Selepas Kubu Jinji jatuh ke tangan kerajaan Adilshah, barulah Shahaji dilepaskan dari penjara dan beliau memutuskan untuk memilih hidup secara sederhana. Tetapi itu juga membenarkan Shivaji meneruskan aktiviti serangannya termasuk merampas Lembah Javali dan membunuh bangsawan Maratha yang dilantik Bijapur, Chandrarao More pada tahun 1656.

Tetapi semua ini tidak mengatasi apa yang berlaku seterusnya membabitkan baginda dan jeneral Bijapur, Afzal Khan. Adilshah yang murka dengan tindakan Shivaji mengerahkan kekuatan tenteranya untuk menghapuskan ketumbukan baginda tanpa perlu bimbang dengan gangguan yang dicetuskan Empayar Mogul. Sebagai tindak balas, tentera pimpinan Afzal merosakkan Kuil Tuljabhavani dan Kuil Vithoba di Pandharpur sebelum meneruskan serangan ke atas pasukan Shivaji. Ini memaksa baginda berkubu di Kubu Pratapgad di mana tentera Bijapur mengepung kota berkenaan selama dua bulan. Dalam tempoh tersebut, kedua-duanya gagal mencari sebarang peluang untuk memecah kebuntuan. Akhirnya, Afzal menghantar seorang wakil kepada Shivaji di mana beliau mencadangkan mereka bertemu secara berseorangan di luar kubu untuk berunding.

Pada 10 November 1659, kedua-duanya bertemu di sebuah pondok di kaki bukit Kubu Pratapgad. Sebagai syarat pertemuan, kedua-duanya boleh membawa sebilah pedang dan hanya diiringi seorang pengikut. Tetapi Shivaji yang tidak mahu mengambil risiko memakai baju besi dalam bajunya dan menyembunyikan pisau serta bagh nakh pada kedua-dua tangannya. Tidak diketahui siapa yang mula bermain senjata dengan sumber Maratha menuduh Afzal sementara kisah-kisah dari Parsi menonjolkan Shivaji sebagai pengkhianat. Yang pasti, pisau Afzal gagal menembusi baju besi Shivaji dan baginda berjaya membunuh jeneral Bijapur itu. Ini membolehkan baginda berjaya menghapuskan saki-baki kekuatan tentera Bijapur dalam Perang Pratapgarh. Di sebalik kelicikannya itu, Shivaji juga turut menunjukkan sikap belas kasihan terhadap musuhnya. Tentera Bijapur yang ditawan sama ada askar biasa atau pegawai dibebaskan dan dibenarkan pulang sambil diberi bantuan berbentuk makanan dan wang.

Kelicikan Shivaji bukan saja merungsingkan Adilshah tetapi juga Empayar Mogul di Delhi. Dan seperti mana yang dilakukan ayahandanya dahulu, perkara sama turut dilakukan baginda. Pada satu ketika, Shivaji mempunyai hubungan baik dengan Empayar Mogul dan bersedia membantu bakal maharaja Aurangzeb menguasai Deccan sebagai pertukaran kepada pengiktirafan baginda sebagai penguasa kota-kota dan kampung-kampung di wilayah dikuasainya. Namun entah di mana silapnya, ia tidak bertahan lama dan ditambah dengan tawaran lebih baik ditawarkan oleh Bijapur, baginda menyerang Deccan yang dikuasai Empayar Mogul. Sebagai tindak balas, Aurangzeb menghantar Nasiri Khan dan berjaya menewaskan ketumbukan Shivaji di Ahmednagar. Bagaimanapun, kempen mereka terganggu akibat musim hujan dan konflik perebutan takhta membabitkan baginda dengan saudara-saudaranya selepas Maharaja Shah Jahan jatuh gering.

Walaupun sudah bergelar Maharaja, Aurangzeb masih tidak senang duduk dengan kerenah Shivaji. Pada tahun 1660, baginda menghantar bapa saudaranya Shaista Khan dengan kekuatan 150,000 tentera dan sekutunya Siddi Jauhar untuk menguasai Pune. Pada mulanya, kempen mereka berjalan lancar dan ini membolehkan Shaista tinggal di istana Shivaji, Lal Mahal. Tetapi kekuatan dari segi bilangan diatasi menerusi taktik gerila baginda. Pada April 1663, Shivaji bersama 200 tentera menyusup masuk ke Pune dengan menggunakan majlis perkahwinan yang berlangsung ketika itu sebagai samaran mereka. Mereka menyerang istana dengan mengalahkan pengawal-pengawal istana, memecah dinding kota dan menyerbu kediaman Shaista. Baginda berjaya melarikan diri tetapi salah seorang dari anak lelakinya dan beberapa isteri Shaista terbunuh dalam serangan mengejut Shivaji itu. Murka dan malu dengan kegagalan bapa saudaranya itu, Aurangzeb memindahkan Shaista ke Bengal. Sementara Shivaji pula bertindak balas dengan menyerang bandar pelabuhan Surat pada tahun 1664.

Tidak mahu berputus asa mengalahkan Shivaji, Aurangzeb menghantar Mirza Raja Jai Singh I dan 44,000 tentera untuk menggempur kedudukan Maratha. Dan seperti dijangka, angkatan Mogul ini menjadi duri dalam daging buat Shivaji dengan wilayah dikuasainya diserang dan kubu-kubu pertahanannya dikepung. Keadaan ini membolehkan beliau memujuk baginda memeterai Perjanjian Purandar yang dimeterai pada tahun 1665. Menerusi perjanjian ini, pihak Mogul mendapat pampasan 400,000 hun dan 23 kubu sementara Shivaji dibenarkan menyimpan 12 kubu. Selain itu, baginda juga dilantik sebagai wakil Mogul dengan putera sulungnya, Sambhaji mengetuai 5,000 tentera untuk kempen mereka di Deccan.

Tetapi perjanjian tersebut tidak bertahan lama gara-gara sikap Shivaji sendiri. Setahun selepas ia dimeterai, baginda dijemput ke Agra untuk bertemu dengan Aurangzeb. Maharaja Mogul berhasrat menghantar bangsawan Maratha itu ke Kandahar untuk mengukuhkan kedudukan empayar di sana. Tetapi satu kesilapan yang dibuat baginda ialah meletakkan Shivaji berdiri di belakang komander-komander tentera dalam istana baginda. Murka dengan tindakan Aurangzeb, baginda segera keluar dari istana tetapi ditangkap dan diletakkan dalam tahanan rumah di bawah pemantauan Faulad Khan. Kedudukannya boleh diibaratkan seperti telur di hujung tanduk kerana mereka sentiasa berdebat sama ada hendak membunuh atau meneruskan khidmatnya. Shivaji yang terdesak menggunakan saki-baki dana yang ada untuk merasuah kakitangan istana menyokong kesnya.

Sebagai jalan kompromi, Aurangzeb mahukan Shivaji ditempatkan di Kabul tetapi ditolak. Sebaliknya, Shivaji mahukan kubu-kubunya dikembalikan dan baginda bersedia berkhidmat sebagai komander Mogul di Deccan. Namun, tawaran tersebut ditolak Aurangzeb dengan baginda mahukan semua kota di bawah kawalan Shivaji diserahkan kepada kerajaan Mogul sebelum boleh menawarkan khidmat. Akhirnya, Shivaji berjaya melarikan diri dari Agra dengan bantuan pengawal istana yang dirasuah.

Selepas pulang ke Deccan, rundingan demi rundingan diteruskan bagi membolehkan keamanan wujud antara kedua-dua kerajaan. Antara tahun 1666 hingga 1668, Aurangzeb mengurniakan gelaran raja kepada Shivaji dengan Sambhaji dilantik semula sebagai komander Mogul dengan kekuatan 5,000 tentera berkuda. Sambhaji dan Jeneral Prataprao Gujar turut dihantar berkhidmat dengan wakil Mogul dan bakal maharaja Bahadur Shah di Aurangabad. Selain dilantik sebagai panglima tentera, baginda turut diberi wilayah di Berar untuk kutipan cukai. Shivaji juga diberi kebenaran menyerang Adilshah di Bijapur dan hasilnya, hak percukaian diberi kepada baginda sebagai pertukaran kepada keamanan di wilayah tersebut.

Bagaimanapun, keamanan yang dicapai hanya bertahan selama empat tahun. Ketegangan kembali meletus apabila Aurangzeb merasa curiga hubungan rapat Bahadur Shah dengan Shivaji. Ini ditambah dengan kesibukannya di Afghanistan menyebabkan bilangan tenteranya berkurangan di Deccan dengan ramai memilih berkhidmat di bawah panji Shivaji. Berang dengan tindakan mereka, Empayar Mogul merampas semula wilayah Berar sebagai pampasan kepada wang yang dipinjamkan beberapa tahun sebelumnya. Shivaji bertindak balas dengan merampas semula semua wilayah yang diserahkan kepada Mogul dalam tempoh empat bulan. Baginda turut menyerang Surat buat kali kedua pada tahun 1670 dengan bandar tersebut dijarah dengan pengecualian kilang-kilang milik Britain dan Belanda. Murka dengan tindakan Shivaji, Aurangzeb menghantar Daud Khan untuk memerangi mereka. Tetapi pasukan tersebut tewas dalam Perang Vani-Dindori berhampiran sebuah bandar bernama Nashik.

Jika Bijapur dan Mogul merasa kurang senang dengan kerenah Shivaji, tanya juga dua kuasa koloni yang datang ke India sebagai pedagang: Britain dan Belanda. Pada Oktober 1670, Shivaji menghantar orang-orangnya mengganggu pergerakan pedagang British di Mumbai kerana berang Britain enggan menjual bekalan perang diperlukan angkatannya. Setahun selepas itu, baginda menghantar duta ke Mumbai untuk berunding perkara sama bagi melawan angkatan Danda-Rajpuri. Bagi Britain, apa yang diminta adalah mustahil tetapi pada masa sama mereka tidak mahu kehilangan peluang mendapat pampasan dari penjarahan kilang mereka di Rajapur. Britain menghantar Leftenan Stephen Ustick untuk berunding tetapi berakhir dengan kegagalan kerana isu pampasan Rajapur. Walaupun rundingan terus berlangsung untuk tahun-tahun berikutnya, Shivaji langsung tidak membayar satu sen pun pampasan yang dimahukan mereka sehinggalah hari kemangkatannya. Kilang Britain di Rajapur kemudiannya dihentikan pada tahun 1682.

Walaupun sudah bergelar penguasa empayar yang besar dan kaya, hakikatnya Shivaji masih lagi bertaraf bangsawan dan bukan berdarah raja. Untuk menjustifikasikan kedudukannya sebagai raja, satu upacara pertabalan diadakan bagi mengelak cabaran dari pemimpin-pemimpin Maratha lain. Tetapi golongan Brahmin menolak sama sekali Shivaji atas alasan baginda datang dari keluarga kasta shudra varna dan bukannya kshatriya yang sememangnya untuk raja-raja. Untuk mengelak isu ini berlarutan, baginda memanggil Goga Bhatt, seorang pendeta Brahmin dari Varanasi. Bhatt mendakwa selepas melihat susur-galur Shivaji mendapati baginda mempunyai darah Sisodia Rajput di mana satu cara diperlukan untuk mengesahkannya: upacara pertabalan raja. Tetapi untuk tahun-tahun selepasnya, ramai menganggap dakwaan Bhatt itu lemah atau lebih radikal, dipalsukan untuk menyokong tuntutan Shivaji.

Tetapi bagi baginda, semua itu sudah cukup bagi membolehkan upacara pertabalan diteruskan. Pada 6 Jun 1674 di Raigad, Shivaji ditabalkan sebagai Raja bagi Empayar Maratha dengan mendapat gelaran Shakakarta (pengasas era) dan Chhatrapati (daulat yang luas). Baginda juga turut mengambil gelaran Haindava Dharmodhhaarak (pelindung agama Hindu). Selepas bondanya mangkat 12 hari selepas itu, satu lagi majlis pertabalan diadakan atas sebab pertama, majlis pertama dibuat pada masa yang kurang elok. Dan kedua, ia bagi menyakinkan golongan skeptik terutama golongan Brahmin yang merasakan Shivaji tidak layak. Selepas ditabalkan sebagai raja, baginda meneruskan kempen menguasai Selatan India dan memastikan Deccan bebas dari campur tangan luar. Matlamat itu dicapai menerusi serangan ke atas beberapa wilayah seperti Khandesh dan Ponda, membentuk pakatan dengan Kesultanan Golkonda dan berbaik semula dengan saudara tirinya Ekoji I.

Shivaji mangkat pada usia 52 tahun selepas menderita demam dan disenteri pada tahun 1680. Ada sesetengah mendakwa baginda sebenarnya diracun isteri keduanya Soyarabai bagi membolehkan puteranya yang berumur 10 tahun Rajaram menaiki takhta. Ada juga berpandangan kemangkatan baginda disebabkan doa seorang wali Allah bernama Sayyid Muhammad Jan di Jalna. Beberapa bulan sebelum Shivaji mangkat, angkatan Maratha berjaya menawan dan menjarah bandar Jalna. Ramai yang ketakutan berlindung di kediaman beliau termasuk golongan hartawan dan bangsawan dengan harta-harta mereka. Tentera Maratha yang mengetahui berita tersebut segera menyerang kediaman Sayyid Muhammad Jan dan merompak golongan berkenaan. Walaupun cuba dihalang, tentera Maratha tidak melayan desakan beliau untuk berhenti dan mengancam membunuh wali berkenaan. Wali Allah itu menyumpah Shivaji atas apa yang dilakukan tenteranya dan lima bulan selepas itu, baginda mangkat.


Keajaiban Ikan Tanglung Di Dasar Laut

Alam laut memang penuh dengan keajaiban. Sampai hari ini, alam ini masih belum diterokai sepenuhnya.

Bermakna barangkali jutaan spesis belum mendapat tempat dalam kalam sains.

Kalau ikut ramalan saintis, lebih daripada 91 peratus spesis laut belum diklasifikasikan. Jadi memang banyak lagilah haiwan yang bakal mengujakan kita semua.

Salah satu haiwan adalah ikan tanglung (anglerfish). Dalam susunan haiwan (animal taxonomy), keluarga menghimpunkan genus iaitu kategori di atas spesis.

Misalnya, buaya Mexico, buaya Nil dan buaya Orinoco berbeza dari segi spesis… tetapi dipayungi genus Crocodylus, yang berkeluarga dengan genus Osteolaemus (buaya kerdil) dan Mecistops (buaya muncung).

Ikan tanglung pula adalah Kumpulan (Order) 18 buah keluarga, masing-masing dengan pecahan genus tersendiri.

Kumpulan bagi buaya adalah Crocodilia yang berpecah kepada Keluarga Alligator misalnya.

Menyingkap Sejarah Ikan Tanglung

Walaupun kelihatan pelik, ikan tanglung sebenarnya ditemui dalam semua lautan.

Jadi saintis sudah banyak melaksanakan kajian bagi mengenal pasti intipatinya dari segi genetik.

Untuk pengetahuan semua, setiap sel mempunyai “organ” tersendiri yangn dipanggil organelle. Salah satu organelle adalah mitochondria, yang senang cakap “penghasil tenaga”.

Dalam mitochondria pula, ada sejenis DNA yang fungsinya adalah untuk menukarkan bahan kimia (daripada makanan) kepada tenaga kegunaan sel.

Kajian pada DNA ini mendedahkan ikan tanglung berkembang begitu banyak dan pelbagai dalam masa sangat singkat.

Bermakna proses pemelbagaian ini berlaku terlalu pantas sejak 130 juta tahun lalu (Miya, et al., 2010).

Bermakna ikan tanglung berasal daripada zaman dinosaur… tidak pupus sepenuhnya, mungkin sekadar terjejas dari segi populasi semasa hentaman asteroid 65 juta tahun yang lalu.

Ciri-Ciri Anatomi Ikan Tanglung

Ikan tanglung mendapat namanya daripada anggota badan yang sangat unik.

Di bahagian kepalanya, terdapat sebuah anggota yang tergantung siap berlampu.

Dalam bahasa saintifik, setiap lampu pada tubuh benda yang hidup adalah “pencahayaan biologi” (bioluminescence).

Kunang-kunang misalnya adalah haiwan paling popular dalam kalangan orang ramai jika ditanya pasal pencahayaan biologi.

Serangga ini menyala untuk tujuan pemilihan pasangan. Tetapi proses penyalaan itu sendiri adalah melalui bahan pencetus (enzyme).

Maksudnya, kunang-kunang menyala dengan keinginan sendiri. Berbeza dengan ikan tanglung, yang menyala kerana kewujudan sejenis bakteria.

Bakteria ini sebenarnya sedang bekerjasama dengan ikan tanglung secara simbiotik (symbiosis). Tetapi kerjasama ini kena tengok spesis juga. Sesetengah spesis bukan kira kerjasama.

Ikan tanglung secara semulajadi mampu “mengarah” bakteria tersebut untuk menyala (Baker, et al., 2019). Cara mengarah pun kelihatan ganas juga. Ikan tanglung ibaratkan merenjatkan bakteria dalam tanglung dengan bahan kimia yang khusus.

Bakteria ini pula berbeza spesis mengikut spesis ikan tanglung itu sendiri. Lebih daripada 200 spesis dalam 18 buah keluarga ikan tanglung.

Jadi barangkali, 200 spesis bakteria berbeza. Saintis mengesahkan ikan tanglung tidak menetas dengan kelengkapan bakteria ini.

Kerana tiada bukti bakteria pada tanglung anak ikan (Freed, et al., 2019). Mereka “mencari” bakteria daripada sumber tersendiri, kebanyakannya daripada air laut.

Pemerhatian dalam akuarium eksperimen dan habitat asal memangkinkan beberapa teori menarik.

Ikan tanglung menggunakan cahaya biologi ini untuk 1) mengumpan mangsa yang tertarik dengan cahaya pelik dan 2) memberi isyarat pembiakan kepada ikan tanglung lain.

Jadi apabila ikan tanglung menyalakan lampu… kalau bukan lapar, miang namanya.

Maka sesiapa yang masih bujang terlajak boleh ambil iktibar. Kalau masih tidak laku, cari tanglung dalam diri sendiri.

RUJUKAN:

Baker, L., et al. (2019). Diverse deep-sea anglerfishes share a genetically reduced luminous symbiont that is acquired from the environment. eLife. 8: e47606.

Freed, L., et al. (2019). Characterization of the microbiome and bioluminescent symbionts across life stages of Ceratioid Anglerfishes of the Gulf of Mexico. FEMS Microbiology Ecology. 95 (10): fiz146.

Miya, M., et al. (2010). Evolutionary history of anglerfishes (Teleostei: Lophiiformes): a mitogenomic perspective. BMC Evolutionary Biology. 10: 58.


Dua Rabbi Yahudi Gagalkan Usaha Runtuhkan Kaabah

Semua mengetahui pada tahun 570 Masihi atau Tahun Gajah, Abrahah datang ke kota Makkah dengan gerombolan ten.te.ra bergajahnya dengan niat memus.na.hkan Kaabah. Bagaimanapun, Allah menggagalkan hasrat jahatnya itu dan memus.na.hkan angkatannya seperti disebut dalam Surah al-Fil. Tetapi tidak ramai tahu, sebelum Abrahah, ada seorang pemerintah Himyar yang merancang melakukan perkara sama tetapi membatalkan hasratnya itu dengan izin Allah s.w.t.

Sebelum menyebut kisah pemerintah berkenaan, ayuh kenali kerajaan Himyar terlebih dahulu. Semasa zaman jahiliyah, umum maklum sebelum kebangkitan Nabi Muhammad s.a.w sebagai utusan terakhir, Semenanjung Tanah Arab didominasi oleh pertelingkahan kabilah, isu buta huruf dan keruntuhan moral. Melihat kepada keadaan ketika itu, tidak hairanlah mengapa Rom Timur/Byzantine dan Parsi lebih rela fokus kepada konflik mereka yang berlangsung lebih 600 tahun daripada menduduki semenanjung berkenaan.

Di sebalik semua itu, terdapat sebuah kerajaan yang menjadi pemain penting Semenanjung Tanah Arab iaitu kerajaan Himyar. Ia ditubuhkan sekitar abad kedua Masihi dan muncul sebagai kuasa rantau itu pada abad keempat Masihi.

Semasa ia muncul pada peringkat awal, kerajaan-kerajaan yang berjiran dengannya ditawan dan dijadikan sebagai wilayah pemerintahannya. Ini termasuk Saba di mana antara pemerintah terkenalnya ialah Ratu Balqis yang diabadikan namanya dalam kisah Nabi Sulaiman a.s.

Seperti bangsa Arab pada zaman jahiliah, agama awal yang dianuti kerajaan Himyar ialah agama pagan atau penyembahan berhala. Disebabkan kedudukan mereka di selatan Tanah Arab, berhala yang menjadi sembahan ketika itu ialah Wadd, Athtar, Amm dan Almaqah. Bagaimanapun, menjelang abad keempat Masihi, kerajaan Himyar menjadikan agama Yahudi sebagai agama rasmi mereka.

Bagi orang Himyar, pemilihan agama Yahudi dibuat atas beberapa faktor. Pertama, ia sesuai sebagai agama penyatu warganya yang datang dari pelbagai latar belakang bangsa ketika itu. Perlu diingat, pada puncak kekuasaannya, Himyar dikatakan mempunyai wilayah sejauh Syria dan Iraq di sebelah utara dan Mesir di sebelah barat.

Kedua, ia dilihat sebagai identiti terbaik bagi menghadapi an.ca.man Byzantine dan kerajaan Habsyah yang berfahaman Nasrani yang dinaungi mereka serta Empayar Parsi yang berfahaman Majusi. Dengan memilih agama Yahudi sebagai agama anutan mereka, mereka tidak mahu tunduk kepada sesiapa termasuk menganut agama musuh mereka.

Tidak diketahui sama ada pilihan ini diikut oleh rakyat Himyar yang lain sama ada 10-20% atau 30-40%. Yang pasti, tiada lagi rujukan tentang sembahan pagan dari inskripsi diraja dan bangunan-bangunan awam. Ia digantikan dengan merujuk kepada Tuhan yang satu.

Untuk 150 tahun selepas itu, pengaruh Himyar terus dirasai di Semenanjung Tanah Arab termasuk kota Makkah. Ini dibuktikan menerusi penemuan inskripsi diraja milik seorang raja Himyar di Bir Hima, utara Yaman dan kawasan yang dikenali sebagai Riyadh, Arab Saudi.

Tetapi Himyar akhirnya tumbang pada tahun 500 Masihi selepas dise.ra.ng oleh kerajaan Habsyah. Bagi mendapatkan semula kerajaannya, seorang pemimpin Himyar bernama Dzu Nuwas melancarkan kempen pemberontakan terhadap wakil Habsyah pada 522 dan mengusir garison mereka keluar dari Yaman. Dari situ, baginda melancarkan kempen keten.te.raan di Najran yang menyaksikan ramai orang Nasrani menjadi mangsa am.uk.annya

Orang Nasrani yang terselamat melarikan diri ke Syria dan mengadukan hal mereka kepada pemerintah Byzantine ketika itu, Maharaja Justin I. Sebagai tindak balas, Justin I mengarahkan Habsyah yang diperintah Negus/Najasyi untuk menakluk Yaman. Akhirnya pada tahun 525 atau 527 Masihi, kerajaan Himyar tumbang dengan Dzu Nuwas memilih menamatkan riwayatnya sendiri.

Jadi, siapa pemerintah Himyar yang ingin memus.na.hkan Kaabah itu? Dalam Tafsir Ibnu Kathir rahimahullah, beliau mengulas kisahnya yang disebut dalam ayat 37, Surah al-Dukhan mafhumnya, “(Mengapa mereka masih berdegil dalam kekufurannya?) Adakah mereka yang lebih kekuatan dan kehandalannya atau kaum “Tubba'” dan orang-orang yang terdahulu dari mereka? Orang-orang itu semuanya Kami telah binasakan, kerana sesungguhnya mereka adalah orang-orang yang berdosa.”

Menurut Ibnu Kathir, kisah ini berlaku semasa pemerintahan Abu Karib As’ad. Pada suatu ketika, baginda melancarkan kempen penaklukan ke atas Yathrib dan ia berjaya ditakluk tanpa sebarang tentangan. Bagaimanapun, penduduk tempatan menolak gabenor lantikannya yang juga putera Abu Karib dan membu.n.uhnya.

Sebagai tindak balas, baginda meme.ra.ngi mereka tetapi tidak lama selepas itu, Abu Karib jatuh sakit. Sebaik mendengar berita tersebut, penduduk Yathrib ketika itu menghantar makanan dan mengubatinya sehingga sembuh. Malu dengan tindakannya ke atas Yathrib, Abu Karib mengarahkan semua kempen keten.te.raan dihentikan.

Rombongan baginda kemudiannya meneruskan perjalanan ke Makkah dengan Abu Karib merancang untuk memus.na.hkan Kaabah. Bagaimanapun, dua orang pendeta Yahudi Yathrib yang mengikut rombongannya itu menasihati baginda agar berhenti berbuat demikian. Ini kerana menurut mereka, Kaabah merupakan bangunan binaan Nabi Ibrahim al-Khalil a.s dan akan menjadi simbol penting semasa nabi akhir zaman diutuskan (Nabi Muhammad s.a.w).

Abu Karib menuruti nasihat mereka dan mengambil keputusan melakukan tawaf sekitar Kaabah. Sebelum berangkat pulang ke Yaman, baginda turut memastikan Kaabah diliputi oleh kain yang elok mutu pembuatannya. Selepas pulang, Abu Karib mengajak penduduk Yaman ketika itu agar mengikut agama Nabi Musa a.s (Yahudi). Menurut Ibnu Kathir, peristiwa inilah yang membawa kepada pertukaran agama kerajaan Himyar daripada pagan kepada Yahudi.

Bagaimanapun, ingin ditegaskan di sini agama Yahudi yang dianuti mereka itu bukanlah agama yang kita lihat hari ini. Sebaliknya, mereka mengikut ajaran asal kitab Taurat yang diturunkan kepada Nabi Musa a.s yang turut menceritakan perihal nabi akhir zaman. Malah, sebab ini juga yang membuka jalan kepada pengislaman ramai orang Yaman semasa misi dakwah seorang sahabat bernama Muaz bin Jabal r.a.

RUJUKAN:

Maller, A. (2021). How Two Jewish Rabbis Respected and Protected the Ka’bah of Islam. Ancient-Origins.


Matahari Buatan China 10 Kali Ganda Lagi Panas Dari Matahari

China berjaya membina reaktor nuklear berasaskan pelakuran nuklear yang berjaya menjana tenaga bersuhu sehingga 150 juta darjah celsius (10 kali ganda lebih panas daripada Matahari).

Antara cabaran terbesar untuk membina reaktor ini ialah sebenarnya untuk tampung tenaga yang dihasilkan daripada proses pelakuran nuklear yang jauh lebih kuat daripada pembelahan nuklear (bom atom misalnya). Jutaan kali lebih kuat daripada janaan tenaga konvensional.

Matlamat utama pembinaan reaktor nuklear berasaskan pelakuran ini ialah bertujuaan untuk janaan tenaga yang lebih efisyen dan bersih. Penggunaan tenaga ini tidak akan menyumbang kepada pelepasan karbon dioksida dan gas-gas rumah hijau.

Selain daripada kelebihannya yang bersih dan penghasilan tenaga yang kuat, pelakuran nuklear tidak menghasilkan produk radioktif yang lama jangka hayatnya, tidak seperti produk pembelahan nuklear.

Penggunaan tenaga ini dapat memberikan manfaat kepada manusia keseluruhannya. Konvesionalnya, kita banyak guna arang untuk jana tenaga. Yang hidupkan lampu, penghawa dingin, komputer dan pelbagai lagi mesin dan perkakas elektrik, sumber tenaganya banyak daripada penggunaan arang.

Penggunaan arang banyak keburukannya. Tidak bersih, mengakibatkan pencemaran, penghasilan tenaganya pun tidak sebagus nuklear. Sekitar tahun 2040, United Nations (UN) bermatlamat untuk hentikan penggunaan arang sebagai sumber tenaga di seluruh dunia.

Reaktor pelakuran nuklear ini digelar “Matahari Buatan” (Artificial Sun) kerana proses pelakuran nuklear hanya dapat berlaku pada Matahari (dan bintang-bintang lainnya) secara semulajadinya.

Jadi, tidak perlulah gelabah kata Korea Selatan dan China mahu membina Matahari Buatan kerana mahu gantung satu lagi Matahari di Bumi atau mencabar kuasa Tuhan. Menggantung satu lagi Matahari di Bumi sedikit pun tidak memberikan keuntungan.


Kisah Gordon Ramsay Bantu Hotel Orang Lain Sampai Maju

Populariti Hotel Chester mungkin tidak setanding dengan The Plaza atau Ritz. Bangunannya pun hanya sekadar dua tingkat, jauh sekali sebuah mercu taraf tujuh bintang.

Tetapi Hotel Chester mempunyai kisah yang boleh diambil sebagai inspirasi. Sejujurnya, hotel ini mempunyai segalanya untuk berjaya. Ia terletak di sebuah simpang empat sangat sibuk dengan aliran lalu lintas.

Meskipun besar, orang tidak tahu inilah Hotel Chester.

Lima minit menyusuri Russell Street pula ialah Universiti Negeri Mississippi yang mempunyai lebih daripada 20,000 pelajar.

Ini bermakna setiap tahun, sekurang-kurangnya 40,000 orang (dalam kalangan ibu bapa pelajar) akan mengunjungi kawasan ini untuk pendaftaran dan konvokesyen.

Hotel Chester tentu sekali menjadi destinasi mereka… tetapi atas sebab tertentu, Hotel Chester bukan pilihan mereka.

Jadi pihak pengurusan meminta bantuan daripada Gordon Ramsay, yang aktif dengan siri televisyen Hotel Hell.

Pemilik hotel ini ialah David Mollendor, bersama isterinya Sukie. David mempunyai pengalaman luas dalam industri perhotelan.

Namun keluarga Mollendor ditimpa musibah besar, apabila David terlibat dalam satu kema.langan teruk.

Selama enam bulan David terlantar di hospital – dan sejak hari itu, keluarga Mollendor kehilangan segalanya sampai terpaksa memohon perlindungan muflis.

Tidak mampu mengupah pekerja, Sukie mengambil alih sebagai chef tanpa sebarang pengalaman.

Hasil tangan Sukie tidak mencapai piawaian taraf hotel. Terlalu berminyak dan memakan masa. Itulah sebab ramai yang naik minyak. Walau bagaimanapun, David dan Sukie boleh menerima teguran dengan baik.

Mereka tidak dibuai sifat angkuh dan ego yang menebal tanpa sebarang asas. Sesiapa yang mengikuti Kitchen Nightmares tentu sekali naik muak tengok ramai mempertahankan hidangan mereka.

Apabila ditegur, mereka enggan menelan hakikat walau sedikit pun. Contohnya Amy Baking Company yang pemiliknya koyak rabak semasa ditegur Ramsay.

Namun David dan Sukie sedar. Mereka perlu perubahan. David sendiri sedih tengok Sukie penat di dapur.

Ketika itu juga Ramsay mendapat kejutan, yang David dan Sukie sebenarnya tiada rumah. Mereka tidur di bilik kurang upaya yang tiada pengudaraan langsung.

Rumah mereka sudah dilelong bank kerana tidak mampu membuat pembayaran. Inilah titik perubahan dalam hidup keluarga Mollendor.

Pemodenan Hotel Tanpa Kos Tinggi

Hotel Chester sebenarnya mempunyai potensi besar. Cuma rekaan (design) hotel tersebut seolah-olah ketinggalan zaman.

Jadi Gordon Ramsay membuat sentuhan baru untuk menaikkan keceriaan setiap bilik. Beliau mengubah hidangan hotel.

Asalnya Sukie Mollendor menawarkan hidangan Jepun yang memakan masa sangat lama. Sekarang ini Sukie tidak perlu bersusah payah lagi. Kerana Ramsay menawarkan hidangan yang mesra dengan warga-warga tempatan.

Salah satu tawaran ialah Gordon Burger yang diminati anak muda. Jadi sekarang Hotel Chester mempunyai dua magnet: 1) bilik untuk keluarga pelajar dan 2) makanan untuk pelajar.

Ruangan makan pun diberikan sentuhan semula, menggunakan konsep terbuka (open concept) yang sesuai dengan makanan panggang.

Amerika Syarikat sangat menggilakan konsep ini ketika musim panas, kerana kehijauan daun dan warna-warni bunga yang dikucup Matahari panas. Setiap elemen digunakan Ramsay untuk memperbaharui suasana hotel.

Tetapi Ramsay tahu semua takkan bertahan selagi Hotel Chester tidak keluar daripada masalah kewangan. Jadi beliau mengupah seorang chef dan dua pembantu untuk menguruskan restoran.

Sukie tidak perlu terlibat di ruangan dapur yang sekarang dikendalikan golongan berpengalaman. Gaji tiga pekerja profesional ini ditanggung Ramsay, sampai Hotel Chester mampu menjana keuntungan.

Kedatangan Ramsay sudah cukup untuk merangsangkan nama Hotel Chester. Ramai warga tempatan terdengar yang Hotel Chester sudah berubah.

Jadi mereka memberikan peluang baru dan balik dengan hati yang puas. Sentuhan Ramsay ternyata berjaya. Anak-anak muda suka burger segar yang dibuat dengan cepat.

Pelajar mesti suka hidangan yang cepat. Mereka sendiri terpaksa bergegas sana sini untuk masuk kelas. Jadi Hotel Chester memang memenuhi kehendak mereka.

Namun Ramsay mempunyai satu lagi kejutan untuk keluarga Mollendor. Beliau tidak suka tengok David dan Sukie tidur dalam bilik kurang upaya. Jadi beliau membawa mereka ke sebuah apartmen tidak jauh daripada Hotel Chester.

Dan Ramsay… seorang chef yang terkenal dengan sikap panas dan mulut tajam… sudi membayar sewa rumah selama enam bulan, asalkan David dan Sukie dapat mencari kebahagiaan semula.

Episod Hotel Hell  ini mendapat 3.75 juta tontonan pada 11 Ogos 2014.

Sementara banyak hotel dibantu Ramsay akhirnya kecundang juga (kerana mereka enggan mengekalkan menu Ramsay misalnya), Hotel Chester masih aktif dengan penarafan 4.5/5 d TripAdvisor.

Ramai puji yang hotel ini sangat bersih dengan perkhidmatan memberangsangkan.


Julis Caesar Dibunuh Atas Nama Demokrasi

Salah satu peristiwa penting sepanjang sejarah Tamadun Rom adalah peristiwa pembunuhan Julius Caesar (100 BC – 44 BC). Pada waktu itu, Rom mengamalkan sistem pemerintahan demokrasi yang diperintah oleh badan Senat dan Konsul. Maka ia tidak dipanggil sebagai Empayar Rom tetapi Republik Rom. Dalam kalangan Senator, terdapat dua blok yang mempunyai idea berbeza. Pertamanya blok ‘optimates‘, iaitu sekumpulan besar Senator yang memerintah berbentuk oligarki. Keduanya adalah blok ‘populis‘ yang lebih mesra rakyat. Kebiasaannya, Senator terdiri daripada aristokrat dan orang yang berpengaruh.

Julius Caesar bukanlah berasal daripada keluarga aristokrat. Beliau mula mendapat pengaruh pada waktu kejayaannya dalam ketenteraan. Terdapat beberapa jasa besar yang dilakukan oleh Caesar yang menaikkan prestij dan kekayaan Rom seperti penaklukan ke atas Gaul dan menghapuskan pemberontakan. Dalam politik, Caesar sangat mesra rakyat. Memberikan bantuan kepada orang miskin dan rakyat yang dipinggirkan. Beliau telah melakukan penambah baikkan ke atas bangunan-bangunan serta memberikan pekerjaan kepada penganggur. Caesar berada dalam blok ‘populis‘ dan seorang reformer.

Sebelum Rom bertukar menjadi Republik, ia berada di bawah pemerintahan berbentuk Monarki. Seramai tujuh orang raja yang memerintah Rom sebelum itu bermula daripada Raja Romulus (771 BC – 716 BC). Nama ‘Rom’ itu sendiri pun diterbitkan daripada nama Romulus sendiri. Sistem pemerintahan monarki ini tidak bersifat warisan. Apabila raja mati, kuasa tertinggi akan berpindah ke badan Senat.

Pada masa itu, badan Senat akan melantik salah seorang daripada mereka sebagai pemangku raja sementara untuk mencari calon raja yang seterusnya selama lima hari. Pencalonan tersebut tentulah dibawah persetujuan badan Senat juga. Selepas lima hari, kuasa pemangku raja itu akan dipindahkan kepada Senator yang lain dan diberikan tugasan yang sama. Proses ini akan berterusan sehinggalah pada waktu pemilihan raja yang baru.

Setelah calon diemui, calon tersebut akan dihadapkan ke badan Senat dan memberikan ulasan. Sekiranya calon tersebut mendapat pelepasan daripada Senat, pemangku raja akan mempengerusikan Dewan Curiate ketika waktu pemilihan raja. Setelah calon diusulkan dalam Dewan tersebut, rakyat Rom berhak memilih ataupun menolak calon raja. Sekiranya diterima, raja akan menjalan dua upacara sebelum mendapat autoriti dan kuasa penuh.

Raja terakhir adalah Lucius Tarquinius Superbus (? – 495 BC) yang memerintah secara zalim. Akhirnya ditumbangkan oleh pemberontakan seorang Konsul, Lucius Junius Brutus (? – 509 BC). Brutus tidak merampas kuasa setelah menumbangkan Tarquinius, tetapi mengetuai rakyat untuk bersumpah supaya tidak akan membiarkan raja yang mempunyai kuasa mutlak memerintah negara. Akhirnya, Republik Rom dibangunkan.

Kebetulan, Brutus yang menumbangkan sistem monarki dahulu mempunyai hubungan jalur yang panjang dengan orang yang mengetuai pemberontakan ke atas Caesar, iaitu Marcus Junius Brutus (85 BC – 42 BC). Atas kegemilangan yang dibawa oleh Caesar, beliau menerima pelbagai penghormatan daripada sebahagian Senator. Tugu-tugunya dibangunkan. Bulan ‘July’ diletakkan bersempena namanya sendiri. Seterusnya, Caesar juga mendapat jawatan sebagai Konsul. Konsul merupakan badan tertinggi dan dipegang oleh dua orang dalam suatu tempoh pemerintahan. Kuasa ‘Dictator for Life’ , kuasa penuh yang diberikan untuk sementara waktu pada waktu-waktu kecemasan, pernah diberikan kepada Caesar beberapa kali.

Bagi sebahagian Senator, mereka melihat keadaan ini menggusarkan mereka. Dibimbangi Rom akan hancur sebagai Republik dan monarki dikembalikan. ‘The Liberator‘ ditubuhkan sebagai gerakan pemberontakan untuk membunuh Caesar yang diketuai oleh Brutus bersama dengan Gaius Cassius Longinus (85 BC – 42 BC).

Pada 15 Mac 44 BC, Caesar sedang buat persiapan untuk menghapuskan pemberontakan di Asia Kecil. Pada waktu ini, beliau dikelilingi oleh 60 orang Senator yang mahu membunuhnya. Akhirnya, Caesar dibunuh sebanyak 23 tikaman. Selepas dua hari pembunuhan tersebut, Marc Antony (83 BC – 30 BC) memanggil badan Senat berkenaan hal tersebut. Pembunuhan Caesar dihalalkan atas nama kezaliman Caesar di mana ia sah di sisi undang-undang

Objektif para konspirator untuk mengekalkan Republik dengan membunuh Caesar, akhirnya menghancurkan Republik itu sendiri. Populariti Caesar dalam kalangan rakyat sangat tinggi. Kematian Caesar mengakibatkan kemarahan rakyat. Rakyat melihat Caesar sebagai pemerintah yang baik dan badan Senat sebagai badan yang korup. Pada masa ini, Rom berada dalam keadaan panik, ramai Senator melarikan diri. Antony yang menyemarakan kemarahan rakyat seterusnya membawa kepada beberapa siri perang saudara.

Octavian, iaitu pewaris Caesar, menstabilkan semula Rom lalu Rom menjadi sebuah empayar. Octavian juga dikenali sebagai Augustus Caesar. Akhirnya, demokrasi yang diperjuangkan oleh The Liberators menghancurkan Republik Rom dan kembalikan Rom kepada pemerintahan monarki yang berkuasa mutlak.

Persoalan mungkin timbul, bagaimana sekiranya The Liberator berada di pihak yang benar, iaitu kalau dibiarkan mungkin Caesar akan melakukan rampasan kuasa dan menjadi maharaja?

Siapa pernah menonton filem ‘Minority Report’ ataupun anime ‘Psycho Pass’ yang predict suatu jenayah, tetapi jenayah itu dicegah dahulu sebelum berlaku. Bagaimana kalau ramalan mereka silap.


‘Perdana Menteri’ Yang Dimakan Rakyatnya Sendiri

Mengimpikan politik bersih ini seumpama mengharapkan crush membalas kasih. Berharap boleh, mendamba jangan. Sebab politik bukan pentas moral. Sebaliknya medan ordeal. Macam kata Henry Kissinger, “Kerja 90% ahli politik adalah menconteng arang pada 10% yang lain.” Kerana itu, politik penuh dengan sketsa saling berantam dan bertikam.

Cuma bila sebut pasal bejatnya politik ini, ia bukan melibatkan ahli politik sahaja. Kadang, kalangan awam pun boleh tahan mambang perangainya. Dari merusuh dan mengguling, sampailah bermusuh dan memutus silaturrahim. Mujur, tidak jadi kanibal macam di Belanda suatu ketika dahulu.

Ikutkan, bukanlah terlalu lama dahulu. Baru sekitar 400 tahun lepas. Saat Turki ditadbir Mehmed IV dan Kesultanan Acheh baru saja kehilangan Iskandar Muda. Namun di Belanda, atau Eropah Barat secara umum, lain pula ceritanya. Satu sisi, mereka sedang meniti Era Pencerahan. Namun sisi lain, masih menyerlah kejahilan.

Ini khusus bila kita menelusuri nasib akhir yang menimpa seorang politikawan Belanda masa itu, iaitu Johan de Witt. Johan lahir di Dordrecht pada 24 September 1625. Keluarganya memang berlatar-belakang politik, dengan bapanya Jacob memegang beberapa jawatan penting. Antaranya seperti bendahara Synod of Dort (sidang gereja), datuk bandar, dan duta besar ke Sweden.

Justeru sejak muda lagi, Johan didedahkan dengan selok-belok politik. Hinggakan pada umur seawal 19 tahun, dia sudah terlibat ke Sweden dan beberapa misi diplomatik di negara lain bersama bapa dan abangnya (Cornelis). Antara negara yang dikunjungi termasuklah Itali, Switzerland, Perancis, dan England. Mujur, mereka tak ada singgah ke Turki. Kalau tidak, habis hilang kisah berpolitik – ganti jadi berpiknik. Macam seorang menteri di negara pasir berdengung ini.

Apapun sepulang ke Belanda, Johan kemudian menetap di bandar The Hague dan melanjutkan pengajian ke Universiti Leiden dalam bidang perundangan. Lantas setamat sebagai graduan, bermulalah kariernya sebagai politikawan.

Perjalanan Johan boleh kata amat dimudahkan. Pada usia 25 tahun (1650), dia sudah terlibat dalam pembentukan republik Belanda – setelah memenangi undi majoriti susulan kemangkatan Willem II, putera dari Wangsa Orange yang memayungkuningi negara itu sejak 1544.

Tiga tahun kemudian, Johan naik pangkat dari pensionary kepada council pensionary dan seterusnya grand pensionary – jawatan tertinggi dalam republik masa itu, setaraf Perdana Menteri atau Presiden masa kini.

Sepanjang kenaikan itu, memang banyak pembaharuan yang dibuat. Ekonomi Belanda pun dikukuhkan, sampai ia jadi antara pemain utama. Paling kemuncak, bila Johan membentuk Triple Alliance (Persekutuan Tiga Serangkai) antara Belanda, England, dan Sweden pada 1668.

Persekutuan ini bertujuan mmbentengi masing-masing dari kekuatan Perancis. Masa itu, Perancis boleh dikata ‘singa’ Eropah dan Belanda pula ibarat ‘rusa’ yang ingin diratah. Justeru dengan adanya persekutuan sebegitu, nafsu Perancis dapat digoyahkan… walau tidaklah lama. Cuma empat tahun sahaja.

Masuk tahun 1672, Belanda meniti Tahun Bencana. Ia dimulai dengan konflik bersenjata di perairan England pada 23 Mac, di mana armada Inggeris membedil habis 30 kapal milik Belanda. Selang empat hari kemudian, King Charles II mengisytihar perang sekali gus membelakangi aliansi. Ini disusuli oleh semboyan dari Louis XIV pada 6 April, dan seterusnya oleh Munster dan Cologne.

Mungkin ada kalangan pembaca bertanya, “Mengapa England sanggup mengkhianati janji?” Jawapannya ringkas; politik ini bersifat ‘hari ini kawan, besok tak mustahil jadi lawan’. Macam pembaca dengan bekas kekasih; hari ini berangan naik pelamin, besok lusa pandang pun tak ingin. Nama pun hati manusia… berubah-ubah dan mudah goyah bila disua kunci Honda.

Samalah juga kes ini. Tahun 1670, England memeterai Perjanjian Dover dengan Perancis. Ia secara langsung menandakan Charles II berdiri di belakang Louis XIV dalam lanskap politik Eropah. Dan sebagai imbalan, England diberi subsidi sekali gus melegakannya dari sudut ekonomi.

Hampir dua tahun juga England mencurangi Belanda, sebelum hubungan mereka dibaiki menerusi Perjanjian Westminster. Dalam perjanjian ini, Belanda dilarang mengangkat Willem III (cucu Charles I) sebagai stadholder. Tujuannya mudah; mahu menyekat pengaruh Willem III sekali gus memustahilkannya mengancam England.

Belanda yang terhimpit mahu tidak mahu perlu akur. Supaya satu beban dapat dikurangkan. Cuma masalahnya, bukan semua berkongsi fikiran sedemikian. Terutama kalangan marhaen. Bagi mereka, persetujuan tersebut adalah satu bentuk pengkhianatan dari Johan.

Amarah mereka terhadapnya makin membara selepas parlimen membuat rundingan damai dengan Perancis… secara suka-suka tanpa kebenarannya. Semenjak itu, Johan jadi figura yang dibenci. Tahap benci ini sampai kalau mereka hidup masa kini, memang dilaung habis, “Asal bukan Johan!” dan “Hidup Willem!”

Propaganda lantas menjadi agenda. Di mana, kebencian dizahirkan dalam bentuk cubaan membunuh. Cubaan pertama dilakukan pada 21 Jun 1672. Masa itu, Johan sedang dalam perjalanan pulang dari Het Binnehof. Dalam lewat malam, dia diserang sehingga terluka di leher dan badan.

Sekitar masa sama itu juga abangnya di Dordrecht turut diserang. Cuma mujur, kedua-dua mereka selamat… dengan Johan terlantar sampai 1 Ogos sebelum kembali pulih. Setelah pulih, dia meletak jawatan tiga hari kemudian. Ini kerana Willem III masa itu sudah pun menjadi stadholder Belanda – sekali gus memaksudkan bahawa jawatan grand pensionary yang didudukinya tidak lagi berguna. Dengan peletakan jawatan tersebut, Johan pun menjadi rakyat biasa tanpa pengaruh dan kuasa.

Namun tanpa kuasa, dia tidak dapat buat apa-apa saat abangnya ditangkap atas dakwaan merancang pembunuhan Willem III. Kes tersebut memang gempar di seluruh Belanda. Ramai mengikuti perkembangannya – dari 23 Jun sampai 15 Ogos – macam tak ada kerja.

Sampaikan pada 15 Ogos, masing-masing pakat berkerumun depan penjara sebab ada ura-ura konon Cornelis terlepas. Walhal ia ura-ura saja, tak benar pun. Mudah sangat termakan berita palsu, macam segelintir orang kita. Masalahnya bila tahu palsu, keadaan bukannya makin reda. Sebaliknya makin menggila. Sebagai adik, situasi begini memang merisaukan Johan. Atas sebab itu, dia nekad melawat abangnya di penjara pada 20 haribulan.

Namun malang, tindakan itu mengundang malapetaka. Pagi dia datang melawat, tengahari orang ramai sudah berkerumun dan merusuh. Siap ada yang menggempur masuk penjara pun. Faham-faham sajalah apa yang jadi seterusnya.

Cornelis ditikam berkali-kali. Johan pula ditetak di bahagian kepala, sebelum ditembak dari belakang. Jasad kedua-duanya kemudian diheret ke Groene Zoodje lalu digantung terbalik dalam keadaan telanjang. Lama juga ia dibiarkan begitu.

Sepanjang waktu itu, jasadnya dibelasah oleh orang yang lalu-lalang. Tak cukup belasah, habis ia dilapah. Kaki, tangan, hidung, bibir dan lidah… semua pun dikerat. Usus turut dikeluarkan lalu diberi makan anjing.

Sebahagian malah membawa pulang anggota tadi – dipercayai untuk dimasak dan dimakan. Laporan begini barangkali dilebih-lebihkan. Tapi memang ada catatan betapa seorang dari mereka makan bola mata Johan. Ini seakan, mereka benar-benar cuba memaknai kenyataan “we hate him, so we ate him.” Kami benci dia. Jadi, kami makan dia.

RUJUKAN

Blazeski, Goran. (2017, 9 May). In 1672, an angry mob of Dutchmen butchered and ate their prime minister. The Vintage News.

Dijkhuizen, Bryan. (2021, 8 November). That One Time the Dutch People Ate Their Prime Minister. History of Yesterday.

Kapoor, Mehek. (2021, 30 January). When an Angry Mob Decided to Kill and Eat Their Prime Minister. Medium.